cyanic-selkie/wikianc huggingface dataset:
སློབ་དཔོན་ཆེན་མོ་འཇམ་དབྱངས་གྲགས་པ་
མདོར་ན། ལོ་ངོ་སུམ་ཅུར་ཉེ་བའི་རིང་ལ་མི་རིགས་སློབ་གསོའི་བྱ་བཞག་ལ་ཐུགས་ནུས་ཡོད་རྒུ་འདོན་གནང་མཛད་དེ་སློབ་མ་གྲངས་ལས་འདས་པ་གསོ་སྐྱོང་མཛད་དེ། མཐར་དགུང་ལོ་རེ་གཉིས་པ་སྤྱི་ལོ2008ལོའི་ཟླ12ཚེས27ཉིན་གྱི་ནངས་མོའི་དུས་ཚོད་བཞིའི་སྟེང་སྐུ་གཤེགས།
ཁོང་གི་དཔྱད་རྩོམ་དྲུག་ཅུ་ལྷག་དུས་དེབ་སྣ་ཚོགས་ཀྱི་སྟེང་བཀོད་མྱོང་ལ། གསུང་རྩོམ་ལ«དོན་ལྡན་ཚངས་ཐིག» «ཐོན་མིའི་དཀའ་ཟིན» «བརྡ་དག་ཕྱེ་མ་ལེབ་ཀྱི་མཆན་འགྲེལ» «རྟོགས་བརྗོད་གསེར་དངུལ་མེ་ཏོག་གི་འགྲེལ་བ» «སྙན་འགྲེལ་ཡང་གསལ་སྣང་མཛོད་ཀྱི་འགྲེལ་བ» «སྙན་ངག་སྤྱི་དོན་དང་རྟག་ངུའི་རྟོགས་བརྗོད་ཀྱི་འགྲེལ་བ» «གྲུབ་མཐའི་སྤྱི་དོན»སོགས་བརྩམས་ཆོས་ཉི་ཤུ་ལྷག་བཞུགས་པར་དམ་པ་ཁོང་གི་རིགས་སྲས་རྣམ་གཉིས་ཀྱིས་ཕྱོགས་གཅིག་ཏུ་བསྡུ་གསོག་བྱས་ཏེ་སྤྱི་ལོ2016ལོའི་ཟླ་བཅུ་གཉིས་པར་ཕུན་སུམ་ཚོགས་པ་ལྔའི་གྲགས་དང་ལྡན་པའི་གླེགས་བམ་པོད་ལྔའི་བདག་ཉིད་ཅན་ཀན་སུའུ་མི་རིགས་དཔེ་སྐྲུན་ཁང་ནས་པར་དུ་སྐྲུན་ཡོད་དོ། ། ཁོང་གི་ལོ་རྒྱུས་ཅུང་རྒྱས་པ་གསུང་འབུམ་གྱི་དབུར་རེབ་གོང་བ་རྡོ་རྗེ་རྒྱལ་ལགས་ཀྱིས་བྲིས་ཡོད་པས་དེར་གཟིགས་པར་འཚལ།
༢༠༤༣ལོ།
༢༠༤༣ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
ཁེར་གད་ཡོན་ཏན་དཔལ་བ་
ཁེར་གད་ཡོན་ཏན་དཔལ་བ་	ཁོང་ནི་སྤྱི་ལོའི་དུས་རབས་བཅུ་གཅིག་པའི་དུས་དཀྱིལ་ཙམ་དུ་སྐུ་འཁྲུངས་པའི་ལོ་ཙཱ་བ་ཞིག་ཡིན། ཁོང་གིས་ཐོག་མར་བོད་ཡུལ་ནས་སློབ་གཉེར་མཛད་ཅིང་། དེ་ནས་ཁ་ཆེ་དང་། བལ་ཡུལ། རྒྱ་གར་སོགས་སུ་ཕེབས་ཏེ་པཎ་གྲུབ་མང་པོའི་ཞབས་ལ་གཏུགས་ཤིང་རྒྱ་གཞུང་དང་རྒྱ་ཡིག་བཅས་ལ་སྦྱངས་པ་དཔྱིས་ཕྱིན་པ་མཛད་ནས་བསྟན་བཅོས་འགའ་ཡང་བོད་ཡིག་ཏུ་བསྒྱུར་བ་མཛད། ཁོང་གི་བསྒྱུར་རྩོམ་ནི《བསྟན་འགྱུར》ལས《དེ་བཞིན་གཤེགས་པ་བརྒྱད་ལ་བསྟོད་པ》དང་། 《རབ་ཏུ་སྔ་བར་ནམ་ལངས་པའི་བསྟོད་པ》། 《གནས་ཆེན་པོ་བརྒྱད་ཀྱི་མཆོད་རྟེན་ལ་ཕྱག་འཚལ་བའི་བསྟོད་པ》བཅས་བཞུགས་སོ།།
པཎྜིཏ་སྨྲྀ་ཏི་ལ་རྒྱ་གར་བས་གདེང་འཇོག་ཇི་ཙམ་གནང་མིན་སྐོར།
བེ་རི་འཇིགས་མེད།
ད་ལྟའི་རྒྱ་གར་ལོ་རྒྱུས་ནང་། ཨ་ཤོ་ཀས་རྒྱ་གར་ཡོངས་རྫོགས་གཅིག་འགྱུར་གྱི་རང་བཞིན་ལྡན་པའི་མཽ་རྱ་ཡ་རྒྱལ་ཁབ་གསར་འཛུགས་བྱས་པ་ནས། གུཔྟའི་རྒྱལ་རབས་དང་། པཱ་ལི་རྒྱལ་རབས། ལྷག་པར་དུས་རབས་བཅུ་པ་དང་བཅུ་གཉིས་ནང་རྒྱ་གར་དུ་ཅུང་གྲགས་པའི་རྒྱལ་པོ་དང་རྒྱལ་ཕྲན་ཁག་གི་ལོ་རྒྱུས་ནས་རྒྱལ་པོ་རྩིབས་ཀྱི་མུ་ཁྱུད་ཞུ་བ་ཞིག་འཁོད་མི་འདུག་པས་གཅིག་བྱས་ན་རྟོགས་བརྗོད་དང་ལྷ་སྒྲུང་ལ་དགའ་བའི་མི་རིགས་འདིའི་དཔག་བསམ་འཁྲི་ཤིང་ལྟ་བུ་དད་པའི་རྗེས་སུ་འབྲངས་པའི་སྐྱེ་བོ་དག་གི་དད་པ་དང་ཡིད་ཆེས་འཕེལ་ཆེད་ངོ་མཚར་ཕུལ་བྱུང་གི་གཏམ་རྒྱུད་དེ་དག་གི་ཤན་ཤུགས་ཐེབས་ཆེད་བྲིས་པའང་ཡིན་སྲིེད་མོད། དཔྱོད་ལྡན་མཁས་པ་ཚོས་ཅིས་ཀྱང་ཁུངས་འཚོལ་བ་མཛོད་རོགས་ཞེས་ཀྱང་བསྐུལ་བ་ལགས་སོ༎
མེ་གསོད་ཆུ་སྒོ།
མེ་གསོད་ཆུ་སྒོ་
ཁོ་ཚེ་དཀོན་མཆོག་བསོད་ནམས་
ཁོ་ཚེ་དཀོན་མཆོག་བསོད་ནམས་	ཁོང་ནི་རབ་བྱུང་བཅུ་གསུམ་པའི་ལྕགས་ཕོ་སྟག་ལོ་སྟེ་སྤྱི་ལོ 1770 ལོར་མདོ་སྨད་ཨ་རིག་ཡུལ་དུ་ཡབ་ཆོས་གྲགས་དང་། ཡུམ་ཀ་མེ་གཉིས་ཀྱི་སྲས་སུ་འཁྲུངས། རབ་བྱུང་བཅུ་བཞི་པའི་ཤིང་ཕོ་འབྲུག་ལོ་སྟེ་སྤྱི་ལོ 1844 ལོར་སྐུ་གཤེགས། ཁོང་དགུང་ལོ་བཅུ་གཉིས་པར་བླ་བྲང་བཀྲ་ཤིས་འཁྱིལ་དུ་ཕེབས་ཏེ་ཆོས་གྲྭ་ལ་ཞུགས། ཡི་གེའི་སྦྱོར་ཀློག་ནས་བཟུང་གཞུང་བཀའ་པོད་ལྔ་ལ་ཐོས་བསམ་ཕུལ་དུ་ཕྱིན་པར་མཛད་པས་རྡོ་རམས་པའི་མཚན་བཏགས་བཞེས། བྱང་རྒྱུད་ཀྱི་དགོན་སྡེ་རྣམས་ལ་འགྲིམས་ནས་མཚན་ཉིད་ཀྱི་དམ་བཅའ་བཞག་པས་རྣམ་དཔྱོད་ཕུལ་དུ་ཕྱིན་པའི་སྙན་གྲགས་ཐོབ། གྲྭ་ཚང་གི་དགེ་བསྐོས་དང་། བླ་མ་དབུ་མཛད། རྒྱུད་པའི་ཁྲི་བ་བཅས་ཀྱི་འགན་ཁུར་བཞེས། རབ་བྱུང་བཅུ་བཞི་པའི་ཤིང་ཕོ་རྟ་ལོ་སྟེ་སྤྱི་ལོ 1834 ལོར་བླ་བྲང་དགོན་པའི་གདན་སའི་ཁྲི་ལ་ཕེབས་ནས་ལོ་ལྔའི་རིང་དུ་གདན་ས་བསྐྱངས་ཤིང་ཆོས་འཆད་ཉན་དང་རྒྱུ་གཏོང་སྒོ་གང་གི་ཐད་ནས་ཀྱང་ཡར་ལྡན་དུ་མཛད། སྐུ་གསུང་ཐུགས་རྟེན་ཡང་མང་དུ་བཞེངས། ཁྲི་ཟུར་ནས་ཨ་མཆོག་དང་དགོན་གསར་རབ་རྒྱས་གླིང་གི་ཁྲི་བ་མཛད་ཅིང་ཆོས་འཆད་ཉན་ཁོ་ནས་དུས་འདའ་བའོ། ཁོང་ནི་བླ་བྲང་བཀྲ་ཤིས་འཁྱིལ་གྱི་གདན་རབས་སོ་དྲུག་པ་ཡིན་ནོ།།
ཀ་སྨད།
ཀ་སྨད་འབྲོག་སྡེ་ཕྱུག་མོ། མཁན་པོ་ཉི་ཡག་བཀྲ་ཤིས། ཡངས་པའི་ས་ཆེན་པོའི་ཏོག་ལྟར་དུ་གྱུར་པའི་བསིལ་ལྡན་ཁ་བ་དཀར་པོས་ཡོངས་སུ་བསྐོར་བའི་ལྗོངས་འདིར།  ལོ་ངོ་སྟོང་ཕྲག་དུ་མའི་རིང་འཚོ་སྡོད་བྱེད་མྱོང་བའི་ཁྱད་ཆོས་བཞི་ལྡན་གྱི་མི་རིགས་རང་མཚན་པ་འདི་ལ་བོད་ཅེས་ཡོངས་སུ་གྲགས་ཤིང་།  མི་རིགས་འདི་ཉིད་སྔོན་བཙན་པོའི་རྒྱལ་རབས་བཞི་བཅུ་ཞེ་གཉིས་ཀྱི་རིང་ལ།  ཆབ་སྲིད་དང་།  དམག་དོན།   དཔལ་འབྱོར།  རིགས་གནས་སོགས་གང་ཐད་ནས་ཡ་གླིང་རྒྱལ་ཁབ་ཀུན་གྱི་ཏོག་ལྟར་གྱུར་ཏེ།  སུམ་གཉིས་ས་ཡི་དཀྱིལ་འཁོར་ལ་དབང་སྒྱུར་བྱེད་མྱོང་ཞིང་།   དུས་རབས་དགུ་པའི་ནང་ནས་སིལ་བུར་འཐོར་ཏེ་ལོ་ངོ་བརྒྱ་ཕྲག་བཞི་མ་ཟིན་ཙམ་སོང་རུང་།   སླར་དུས་རབས་བཅུ་གསུམ་པའི་ནང་ནས་འགྲོ་མགོན་འཕགས་པས་བོད་ཆེན་པོ་བསྐྱར་འཛུགས་མཛད་དེ་ཆོལ་ཁ་གསུམ་ཞེས་སྲིད་འཛིན་ས་ཁུལ་མི་འདྲ་གསུམ་དུ་བགོས་པའི་ནང་ཚན་མདོ་སྟོད་མི་ཡི་ཆོལ་ཁའི་ཡ་གྱལ།     ཁམས་སྒོམ་སྡེ་ནང་ཆེན་གྲ་ནང་གི་ཁོངས་སུ་གཏོགས་པའི་ཀ་སྨད་འབྲོག་སྡེ་ཕྱུག་མོའི་འཚོ་བ་དང་འབྲེལ་བའི་གནས་ཚུལ་འགའ་ཞིག་ནི་འདིར་གླེང་བར་བྱ་བའི་གཏམ་གྱི་གཞིའོ།།   དེ་ཡང་ཀ་སྨད་ཞེས་པའི་འབྲོག་སྡེ་འདི་ཉིད་ཀྱང་བགྲང་བྱ་སྟོང་ཕྲག་དུ་མའི་རིང་དུ་འབྲོག་ལས་ཀྱི་ཐོན་སྐྱེད་ལ་བརྟེན་ཏེ་སྐྱིད་སྡུག་གི་ལམ་བུ་འདྲ་མིན་བརྒྱུད་བཞིན་ལོ་རྒྱུས་ཀྱི་དལ་འབབ་རིང་མོའི་ཁྲོད་ནས་ས་སྒང་འདིར་འཚོ་སྡོད་བྱས་ཤིང་།  རྒྱུན་དུ་ཁོ་ཚོས་འབྲོག་ལས་ཀྱི་ཐོན་རྫས་འདྲ་མིན་ཡུལ་སར་དབོར་འདྲེན་བྱས་ཏེ་ཞིང་པའི་ཐོན་རྫས་ཉོ་ཞིང་།   དེ་ཉིད་རང་ས་ནས་ཐོན་པའི་མར་དང་ཕྱུར་བ་སོགས་ལ་བསྲེ་སྟེ་ལོངས་སྤྱོད་པར་བྱེད།  གོས་ནི་ཕྱུགས་ཀྱི་སྤུ་འཐོག་སྟེ་དེས་རྒྱུ་བྱས་པའི་ཐག་འདྲ་མིན་གྱིས་བཟོ་ཞིང་།  འདུག་ས་ཡང་ཟོག་གི་སྤུ་ལས་གྲུབ་པའི་སྦྲ་ནག་ཡིན།  དེར་བརྟེན་ཕྱུགས་མེད་ན་ཁོ་ཚོ་འཚོ་ཐབས་བྲལ་བས།   མགོ་ནག་རྟེན་ས་སྤུ་ནག   སྤུ་ནག་རྟེན་ས་སྤང་སྤུ་ཞེས་ཀུན་གྱི་ངག་ནས་རླུང་ལྟར་སྒྲོག་བཞིན་རྩྭ་སར་གཅེས་སྤྲས་བྱེད་ཅིང་ཁོར་ཡུག་སྲུང་སྐྱོབ་ལ་ནུས་པ་ལྷག་པོར་འདོན།    ཁོ་ཚོ་འབྱོར་པས་དབུལ་རུང་རང་འཚོ་སྡོད་བྱེད་སའི་ས་གནས་དེར་ཡོད་པའི།    གསའ་གཟིག་དང་།  གླ་བ།  ཤྭ་བ།  དྲེད་མོང་།  རྣ་བ་དང་དགོ་བ་བཅས་རི་སྐྱེས་སྲོག་ཆགས་ཧ་ཅང་མང་པོ་ཡོད་པ་དེ་དག་ལ་གནོད་འཚེ་མི་གཏོང་པར་མ་ཟད།  གནོད་འཚེ་གཏོང་མཁན་བྱུང་ན་རང་སྲོག་འདོར་བའི་ཚོད་དུ་བྱེད།    མི་ལོ་སྟོང་ཕྲག་གི་རིང་ལ་ཁོ་ཚོའི་ཁྲོད་ན་ལྷང་ངེ་གསལ་བའི་སྲོལ་རྒྱུན་ཞིག་ཡོད་པ་ནི།   ས་གནས་དེར་ཡོད་པའི་རི་བོ།  རྫ་ནག་རལ་པ་དང་། ལྗིག་རྒྱལ།   འཕེན་པོ།  ཤ་རྭ་དཀར་འབེལ་བཞི་ལ་སྲིད་པ་རྒྱུད་ཀྱི་བོན་པོ་བཞིའི་ནང་ཚན།  དྲི་བོན་ར་ལྗག་སྐྱི་རྒྱལ་ཏེ་ལྷ་བསང་བྱེད་པའི་ཆོ་ག་ལ་བརྟེན་ཏེ་ལོ་རེ་བཞིན་མཆོད་བསྟོད་བྱེད་ཅིང་འདི་ཕྱིའི་སྐྱིད་སྡུག་གི་ལེགས་ཉེས་བཅོལ་བར་བྱེད།  ཁོ་ཚོའི་འཚོ་གནས་ལ་བཟང་ངན་ཡོད་ཚད་ཀྱང་རི་བོ་དེ་བཞིས་བཀོད་འདོམ་ཡིན་པར་ངོས་འཛིན་བྱེད་ཅིང་།   དངོས་ཡོད་གནས་ཚུལ་ལྟར་བྱས་ན་ཡང་རི་བོ་དེ་བཞི་ནི་ཁོ་ཚོའི་འཚོ་གནས་ལ་འབྲེལ་བ་དམ་ཟབ་ཡོད་པ་སྟེ་ས་གནས་དེའི་ཆུ་བོ་དང་སྨན་ལྡུམ་སོགས་ཀྱི་འབྱུང་ཁུངས་ཡིན་པར་མ་ཟད་ཕྱུགས་རིགས་འཚོ་གནས་བྱེད་ས་ཡང་ཡིན་པས་སོ།།   ད་དུང་ས་གནས་དེར་ཡོད་པའི་རི་སྐྱེས་སྲོག་ཆགས་དེ་དག་ཀྱང་རི་བོ་དེ་བཞི་ལ་རྒྱུན་དུ་འཚོ་སྡོད་བྱེད་པས།  ཡུལ་མི་རྣམས་ཀྱིས་རི་སྐྱེས་དག་རི་བོ་དེ་བཞིའི་སྒོ་ཕྱུགས་ཡིན་པར་བཤད་ཀྱི་ཡོད། མདོར་ན་ཀ་སྨད་ཞེས་པའི་འབྲོག་སྡེ་ཆུང་ཆུང་འདི་ནི་ལོ་རྒྱུས་ཀྱི་ཆུ་མགོ་གདོད་ནས་བརྡོལ་ཞིང་ཆུ་རྔ་མཇུག་མ་བསྒྲིལ་པར་བཞུར་བཞིན་པ་ལགས་པས་ཀུན་གྱིས་ཡིད་སྨོན་བྱ་འོས་པའི་གནས་སོ།།
གཞུང་བཀའ་པོད་ལྔ།
གཞུང་ཆེན་བཀའ་པོད་ལྔའི་ངོ་སྤྲོད།
༄༅། །དབུ་མ། མཛོད། འདུལ་བ། ཚད་མ། ཕར་ཕྱིན་བཅས་གཞུང་ཆེན་བཀའ་པོད་ལྔར་བསྡུས་ཤིང་། གཞུང་ཆེན་འདི་དག་གི་ནང་ནས་སྲོག་ཤིང་ལྟ་བུ་ནི་ཕར་ཕྱིན་ཡིན། དེ་ཡང་རྣལ་འགྲེལ་ཕར་ཕྱིན་གྱི་རིགས་པ་དང། དབུ་མ་ཕར་ཕྱིན་གྱི་རང་ལུགས་མཐར་ཐུག མངོན་པ་མཛོད་ཕར་ཕྱིན་གྱི་མིང་གི་རྣམ་གྲངས། འདུལ་བ་ཕར་ཕྱིན་གྱི་ཉམས་ལེན་དངོས་ཡིན་པས། དེ་དག་ཕན་ཚུན་འབྲེལ་བ་དམ་ཟབ་ཡོད་པ་ཡིན་ཞིང། དེ་དག་ཀྱང་སྡེ་སྣོད་གསུམ་གྱི་སྡོམ་ཡིན་ཏེ། ཚད་མ་དང་དབུ་མ། མཛོད་གསུམ། མངོན་པའི་སྡེ་སྣོད་ཀྱི་སྡོམ་དང། ཕར་ཕྱིན་ནི་མདོ་སྡེའི་སྡེ་སྣོད་ཀྱི་སྡོམ། འདུལ་བ་ནི་ཐེག་པ་ཆེ་ཆུང་གཉིས་ཀའི་འདུལ་བའི་སྡེ་སྣོད་ཡིན་པ་དང།
དེར་མ་ཟད་ཐེག་པ་ཆེ་ཆུང་གཉིས་ཀའི་ལྟ་སྒོམ་སྤྱོད་གསུམ་ཀྱང་འཆད་ཏེ། ཐེག་པོ་ཆེན་པོའི་ལྟ་བ་ནི། དབུ་མ་དང་ཚད་མའི་གཞུང་གིས་འཆད་པ་དང། ཐེག་པ་ཆུང་ངུའི་ལྟ་བ་དང་སྤྱོད་པ་ནི་མངོན་པ་མཛོད་ཀྱིས་འཆད་པ་དང། ཐེག་པ་ཆེ་ཆུང་གཉིས་ཀའི་མཐུན་མོང་གི་ཚུལ་ཁྲིམས་ཀྱི་སྤྱོད་པ་ནི་འདུལ་བ་ནས་འཆད། ཐེག་པ་ཆེ་ཆུང་སྤྱོད་པ་འཆད་པའི་ཞོར་དེ་དག་གི་སྒོམ་གྱི་རྣམ་གཞག་ཀྱང་འཆད་པ་ཡིན། མ་ཟད་བཀའ་པོད་ལྔ་སོ་སོའི་ཐད་མཐུན་མོང་མ་ཡིན་པའི་ཁྱད་པར་གྱི་ཆོས་ཀྱང་ཡོད་དེ། སྔ་རྒོལ་ཕྱི་རྒོལ་བྱས་ནས་རྩོད་དཀའ་བ་ཚད་མ་རྣམ་འགྲེལ། གཏིང་དཔག་དཀའ་བའི་ཆ་ནས་ཕར་ཕྱིན་རྩ་འགྲེལ། རྣམ་གྲངས་བརྩི་དཀའ་བའི་མ་ནས་མངོན་པ་རྩ་འགྲེལ། ཉམས་སུ་བླངས་དཀའ་བའི་ཆ་ནས་འདུལ་བ་རྩ་འགྲེལ་ཞེས་ཀྱང་གྲགས།
བརྗོད་བྱའི་ཆ་ནས་ཀྱང། དབུ་མ། ཕར་ཕྱིན། རྣམ་འགྲེལ་གསུམ་དུ་བརྗོད་བྱ་ལྐོག་གྱུར་བཙོ་བོར་སྟོན་ཅིང། མངོན་པ་དང། འདུལ་བ་གཉིས་ཀྱི་བརྗོད་བྱ་མངོན་གྱུར་གཙོ་བོར་སྟོན་པར་བྱེད་ཡིན།
ཕར་ཕྱིན་ཞུང་ལུགས་ལ་སྦྱང་པ་བྱེད་སྐབས། བསྟན་བཅོས་མངོན་རྟོགས་རྒྱན་རྩ་བ་དང་འགྲེལ་བ་དོན་གསལ། གྲྭ་ཚང་སོ་སོའི་ཡིག་ཆ་གང་རུང་བློ་འཛིན་ཐོག་དཔེ་འཁྲིད་སྐབས་མངོན་རྟོགས་རྒྱན་རྩ་བ་དང། འགྲེལ་བ་དོན་གསལ། ལེགས་བཤད་གསེར་འཕྲེང་། རྣམ་བཤད་སྙིང་པོ་རྒྱན། རྟོགས་གེ་སྣང་བ། གྲྭ་ཚང་སོ་སོའི་ཡིག་ཆའི་སྤྱི་མཐའ་དཔྱོད་བཅས་སྦྱར་ནས་དཔེ་འཁྲིད་བྱེད་པ་མ་ཟད་ཕར་ཕྱིན་ཟུར་བཀོད། དགེ་བདུན་ཉི་ཤུ། ཀུན་གཞི་རྩ་བ། དྲང་ངེས་ལེགས་བཤད་སྙིང་པོ། དེ་དག་གི་གྲྭ་ཚང་སོ་སོའི་སྤྱི་མཐའ་དཔྱོད་བཅས་བློ་འཛིན་ཐོག དེ་དག་གི་རྩ་འགྲེལ་དང་སྦྱར་ནས་དོགས་དཔྱོད་ཀྱི་ལམ་ནས་སྦྱང་པ་བྱས་འབྲས་ཕར་ཕྱིན་སྐབས་བརྒྱད་དང་དེ་དག་གི་ཟུར་བཀོད་བཅས་ཀྱི་རྩ་འགྲེལ་ཁག་ལ་སྒྲོ་དོགས་ཆོད་ཐུབ་པའི་སྲོལ་བཟང་པོ་ཡོད།
དབུ་མའི་གཞུང་ལ་སྦྱང་པ་བྱེད་སྐབས། མགོན་པོ་ཀླུ་སྒྲུབ་ཀྱི་རིགས་ཚོགས་དྲུག་དང་། སློབ་དཔོན་ཟླ་བ་གྲགས་པའི་དབུ་མ་འཇུག་པ། རྗེ་རིན་པོ་ཆེས་མཛད་པའི་དབུ་མ་དགོངས་པ་རབ་གསལ། སྤྱི་མཐའ་དཔྱོད་བཅས་གང་རུང་བློ་འཛིན་ཐོག དཔལ་ལྡན་ཟླ་བའི་དབུ་མ་འཇུག་པ་རང་འགྲེལ། དབུ་མ་ཚིག་གསལ། སངས་རྒྱས་བསྐྱངས་ཀྱི་རྩ་ཤེས་འགྲེལ་བ་ཁག་དང་། རྩ་ཤེས་ཊིཀ་ཆེན། ལྷག་མཐོང་ཆེན་ཆུང་། མཁས་གྲུབ་རྗེའི་སྟོང་ཐུན་བཅས་སྦྱར་ནས་དཔེ་འཁྲིད་བྱེད་པའི་སྲོལ་བཟང་པོ་ཡོད་པ་དང། དེ་དག་ལ་གྲྭ་ཚང་སོ་སོའི་དབུ་མའི་སྤྱི་མཐའ་དཔྱོད་ཀྱི་དོགས་དཔྱོད་རྣམས་ཀྱིས་རྒྱན་ཏེ་དབུ་མའི་གཞུང་འགྲེལ་ཀུན་ལ་སྒྲོ་དོགས་བཅོད་པའི་ཐབས་ཤེས་བྱེད་པ་ཡིན།
འདུལ་བའི་གཞུང་ལ་སྦྱང་པ་བྱེད་སྐབས། སློབ་དཔོན་ཡོན་ཏན་འོད་ཀྱི་འདུལ་བ་མདོ་རྩ་བ་དང་འདུལ་བ་སྡོམ་གང་རུང་ཞིག་བློ་འཛིན་གཞིར་གཞག་ཐོག མཚོ་ཊིཀ་ཉི་མའི་འོད་ཟེར་དང་། རྒྱལ་བ་དགེ་འདུན་གྲུབ་ཀྱི་མཛད་པའི་འདུལ་བའི་ཊིཀ་ཆེན་རིན་ཆེན་ཕྲེང་བ་བཅས་སྦྱར་ཏེ་དཔེ་འཁྲིད་བྱེད་པའི་སྲོལ་བཟང་པོ་ཡོད་པ་དང། དེའི་སྟེང་གྲྭ་ཚང་སོ་སོའི་འདུལ་བའི་མཐའ་དཔྱོད་ཀྱི་སྟེང་ནས་དོགས་དཔྱོད་བྱེད་པ་སོགས་ཀྱི་སྒོ་ནས་འདུལ་བ་ལུང་སྡེ་བཞི་ལ་རྒྱུན་དུ་འདྲིས་ཆ་གནང་བ་སོགས་འདུལ་བའི་རྩ་འགྲེལ་ལ་སློབ་གཉེར་བྱེད་པ་ཡིན།
མཛོད་ཀྱི་གཞུང་ལ་སྦྱང་པ་བྱེད་སྐབས། སློབ་དཔོན་དབྱིགས་གཉེན་ཀྱིས་མཛད་པའི་མཛོད་རྩ་བ། མཛོད་སྡོམ་གང་རུང་དང་། མཆིམས་འཇམ་དཔལ་དབྱངས་ཀྱིས་མཛད་པའི་མཆིམས་མཛོད་ཀྱི་བར་སྡོམ་བཅས་བློ་འཛིན་གཞིར་གཞག་སྟེང། མཛོད་རྩ་འགྲེལ། མཆིམས་མཛོད། མཛོད་འགྲེལ་མཐར་ལམ་གསལ་བྱེད་བཅས་སྦྱར་ཏེ་དཔེ་འཁྲིད་བྱེད་པའི་སྲོལ་བཟང་ཡོད་པ་དང། དེའི་སྟེང་གྲྭ་ཚང་སོ་སོའི་མཛོད་ཀྱི་མཐའ་དཔྱོད་སྟེང་ནས་དོགས་དཔྱོད་བྱེད་པའི་སྒོ་ནས་མཛོད་གཞུང་མཐའ་དག་ལ་སློབ་གཉེར་བྱེད་པ་ཡིན།
བོད་གངས་ཅན་གྱི་ལྗོངས་སུ་བསྟན་པ་སྔ་དར་འགོ་ཚུགས་པ་ནས་བཟུང་དགོན་སྡེ་ཆེ་ཆུང་སྣ་ཚོགས་ཇེ་རྒྱས་ཇེ་འཕེལ་དུ་སོང་སྟེ་དགོན་སྡེ་ཕལ་མོ་ཆེས་གཞུང་ཆེན་བཀའ་པོད་ལྔའི་སློབ་གཉེར་གཙོ་བོར་གནང་གི་ཡོད་པས་མཚན་ཉིད་ཀྱི་གྲྭ་ས་ཞེས་ཀྱང་ཟེར། བསྟན་པ་ཕྱི་དར་གྱི་དུས་ནས་བཟུང་ད་ལྟ་བར་མཚན་ཉིད་ཀྱི་གྲྭ་ས་མང་དུ་ཡོད་པ་རྣམས་ཀྱིས་བཀའ་པོད་ལྔ་ལ་སློབ་གཉེར་གནང་རྒྱུ་གཙོ་བོར་ཤུགས་སྣོན་མཛད་བཞིན་པ་དེར་རྒྱུ་མཚན་ཤིན་ཏུ་མང་སྟེ།
༡༽ བཀའ་པོད་ལྔ་ནི་སྡེ་སྣོད་གསུམ་གྱི་སྡོམ་ཡིན་པ་སྟེ། ཚད་མ་དང་དབུ་མ། མཛོད་གསུམ་ནི་མངོན་པའི་སྡེ་སྣོད་ཀྱི་སྡོམ། ཕར་ཕྱིན་ནི་མདོ་སྡེའི་སྡེ་སྣོད་ཀྱི་སྡོམ། འདུལ་བ་ནི་ཐེག་པ་ཆེ་ཆུང་གཉིས་ཀའི་འདུལ་བའི་སྡེ་སྣོད་ཀྱི་སྡོམ་བཅས་ཡིན།
༢༽ ལྟ་བ་སྒོམ་པ་སྤྱོད་པ་གསུམ་གྱི་དབང་དུ་བྱས་པའི་རྒྱུ་མཚན་ནི་ཐེག་པ་ཆེན་པོའི་ལྟ་བ་དབུ་མ་དང་ཚད་མ་གཉིས་ཀྱི་གཙོ་བོར་སྟོན་པ་དང༌། ཐེག་པ་ཆེན་པོའི་སྤྱོད་པ་ནི་ཕར་ཕྱིན་གྱིས་གཙོ་བོར་སྟོན། ཐེག་པ་ཆུང་ངུའི་ལྟ་བ་དང་སྤྱོད་པ་གཉིས་མཛོད་ཀྱིས་འཆད། ཐེག་པ་ཆེ་ཆུང་གཉིས་ཐུན་མོང་གི་ཚུལ་ཁྲིམས་ནི་འདུལ་བས་འཆད། ཐེག་པ་ཆེ་ཆུང་གཉིས་ཀྱི་སྒོམ་པ་ནི་ལྟ་སྤྱོད་གཉིས་བཤད་པའི་ཞར་ལ་སློབ་སྦྱོང་བྱས་ན་ཐེག་པ་ཆེ་ཆུང་གཉིས་ཀའི་ལྟ་སྒོམ་སྤྱོད་གསུམ་གྱི་རྣམ་གཞག་མ་འདྲེས་པར་ཤེས་ཐུབ་པ་ཡིན།
༣༽ ནང་པ་སངས་རྒྱས་པའི་གྲུབ་མཐའི་དབང་དུ་བྱས་པའི་གྲུབ་མཐའ་སྨྲ་བ་ལ་བྱེ་མདོ་གཉིས་དང༌། དབུ་སེམས་གཉིས་ཏེ་བཞི་ཡོད་པ་སོ་སོའི་ལྟ་ཚུལ་རྣམས་ཐེམ་སྐས་ཀྱི་རིམ་པ་དང་འདྲ་བར་གོམ་པ་རིམ་བགྲོད་ཀྱིས་དབུ་མའི་ལྟ་བར་འཛེགས་ཐུབ་པའི་ཁྱད་ཆོས་ཡོད་པ་དེ་བཀའ་པོད་ལྔ་ལ་ཐོས་བསམ་ལེགས་པར་བྱས་པའི་རྗེས་སུ་རྟོགས་ཐུབ་པ་དེ་ཡིན།
༤༽ ནང་པ་སངས་རྒྱས་པའི་ལྟ་སྒོམ་སྤྱོད་གསུམ་གྱི་རྣམ་གཞག་སངས་རྒྱས་ཀྱི་དགོངས་པ་དང་མཐུན་པར་འཛིན་སྐྱོང་སྤེལ་གསུམ་མཛད་པ་ལ་འགྲན་ཟླ་དང་བྲལ་བའི་སྐྱེས་ཆེན་དམ་པ་རྒྱན་དྲུག་མཆོག་ཡིན་ཅིང༌། ཀླུ་སྒྲུབ་ཡབ་སྲས་གཉིས་ཀྱི་གཞུང་ནི་དབུ་མ་དང༌། ཐོགས་མེད་སྐུ་མཆེད་གཉིས་ཀྱི་གཞུང་ནི་མངོན་པ་གོང་འོག་དང༌། ཕྱོགས་གླང་དང་ཆོས་གྲགས་གཉིས་ཀྱི་གཞུང་ནི་ཚད་མ། ཕྱོགས་གཉིས་ཀྱི་གཞུང་ནི་འདུལ་བ་བཅས་ཡིན་པས། བཀའ་པོད་ལྔ་ལ་སློབ་སྦྱོང་བྱས་ན་རྒྱན་དྲུག་མཆོག་གཉིས་ཀྱི་གཞུང་ལ་སློབ་གཉེར་བྱས་པ་ཡིན་ཐོག དེ་དག་གི་དགོངས་པ་མཐར་གཏུགས་ན་མཐའ་གཉིས་སེལ་བའི་དབུ་མའི་ལྟ་བ་ལ་འབབ་ཀྱི་ཡོད་པའི་གནད་འགག་ལེགས་པར་ཤེས་ཐུབ་པ་ལགས་སོ།།
ཚད་མའི་སྐོར་བྱུང་ཚུལ།
༈ ཚད་མ་རིག་པ་ནི་སངས་རྒྱས་ཀྱི་བསྟན་པ་རིན་པོ་ཆེ་རྒྱ་གར་འཕགས་པའི་ཡུལ་དུ་དར་རྗེས་སངས་རྒྱས་ཤཱཀྱ་ཐུབ་པ་རང་ཉིད་ཀྱིས་གསུངས་པའི་འཁོར་ལོ་ཐ་མ་སོགས་མདོ་སྡེ་མང་པོས་ཚད་མ་གསུམ་གྱི་རྣམ་གཞག་སྐོར་བསྟན་ཅིང༌། རྗེས་སུ་དུས་རབས་བདུན་པའི་འགོ་ཙམ་དུ་སློབ་དཔོན་དབྱིག་གཉེན་གྱི་སློབ་མ་རང་ལས་མཁས་པ་བཞིའི་ནང་ཚན་ཚད་མ་རང་ལས་མཁས་པ་སློབ་དཔོན་ཕྱོགས་ཀྱི་གླང་པོས་ཐོག་མར་དམིགས་པ་བརྟག་པ་དང༌། སེལ་བར་བརྟག་པ་སོགས་ཚད་མའི་བསྟན་བཅོས་ཐོར་བུ་བརྒྱ་རྩ་བརྒྱད་མཛད། རྗེས་སུ་བསྟན་བཅོས་དེ་དག་གི་བརྗོད་དོན་རྣམས་ཕྱོགས་གཅིག་ཏུ་བསྡུས་ནས་སྟོན་པའི་བསྟན་བཅོས་བརྩམས་པར་བཞེད་ནས་ཚད་མ་ཀུན་བཏུས་སུ་མངོན་སུམ་ལེའུ། རང་དོན་རྗེས་དཔག་གི་ལེའུ། གཞན་དོན་རྗེས་དཔག་གི་ལེའུ། དཔེ་དང་དཔེ་ལྟར་སྣང་ལ་བརྟག་པའི་ལེའུ། གཞན་སེལ་བརྟག་པའི་ལེའུ། ལྟག་ཆོད་བརྟག་པའི་ལེའུ་བཅས་ལེའུ་དྲུག་གི་བདག་ཉིད་ཅན་གྱི་ཚད་མ་ཀུན་བཏུས་རང་འགྲེལ་དང་བཅས་པ་མཛད།
སློབ་དཔོན་ཕྱོགས་གླང་སྐུ་གཤེགས་རྗེས་དཔལ་ཆོས་ཀྱི་གྲགས་པས་སློབ་དཔོན་དབང་ཕྱུག་སྡེའི་དྲུང་དུ་ཚད་མ་ཀུན་བཏུས་ཚར་གསུམ་གསན་ནས་སློབ་དཔོན་གྱི་གནང་བ་ཐོབ་པ་ལྟར་ཀུན་བཏུས་ཀྱི་དགོངས་པ་འགྲེལ་ཕྱིར་ཚད་མ་སྡེ་བདུན་བརྩམས་པར་མཛད་ཅིང༌། ཚད་མ་སྡེ་བདུན་ནི་གཙོ་བོ་ལུས་ལྟ་བུའི་བསྟན་བཅོས་གསུམ་སྟེ། རྒྱས་པའི་བསྟན་བཅོས་ཚད་མ་རྣམ་འགྲེལ། འབྲིང་ངམ་ཅུང་ཟད་བསྡུས་པ་ཚད་མ་རྣམ་ངེས།  ཤིན་ཏུ་བསྡུས་པ་ཚད་མ་རིགས་ཐིགས་གསུམ་དང༌། འཕྲོས་པ་ཡན་ལག་ལྟ་བུའི་བསྟན་བཅོས་བཞི་སྟེ། རང་དོན་ལེའུ་ལས་འཕྲོས་པ་གཏན་ཚིགས་རིགས་པ་དང༌། ལྟག་ཆོད་ཀྱི་འབྲེལ་བ་གཏན་ལ་འབེབས་པ་འབྲེལ་བ་བརྟག་པ། གཞན་དོན་ལེའུ་ལས་འཕྲོས་པ་རྒྱུད་གཞན་སྒྲུབ་པ་དང༌། རྩོད་པའི་རིགས་པ་བཅས་སྡེ་བདུན་འབྲེལ་གཅིག་ཏུ་བརྩམས།
དེ་དག་ལས་ཚད་མ་རྣམ་འགྲེལ་ལ་ལེའུ་བཞི་སྟེ། རང་དོན་ལེའུ། ཚད་མ་གྲུབ་པའི་ལེའུ། མངོན་སུམ་ལེའུ། གཞན་དོན་ལེའུ་བཅས་ཡོད། ཚད་མ་རྣམ་ངེས་ལ་ལེའུ་གསུམ་སྟེ། མངོན་སུམ་ལེའུ། རང་དོན་ལེའུ། གཞན་དོན་ལེའུ་བཅས་ཡིན། ཚད་མ་རྣམ་འགྲེལ་ལ་སློབ་དཔོན་ལྷ་དབང་བློ་དང༌། ཤཱཀྱ་བློ་གཉིས་ཀྱི་འགྲེལ་པ་ཡོད་ཅིང༌། སློབ་དཔོན་དུལ་བ་ལྷས་ཚད་མ་སྡེ་བདུན་ཀ་ལ་འགྲེལ་པ་ཡོད་ལ། རྒྱན་མཁན་པོ་ཤེས་རབ་འབྱུང་གནས་ཀྱིས་ཚད་མ་རྣམ་འགྲེལ་ལ་འགྲེལ་པ་མཛད། སློབ་དཔོན་ཆོས་མཆོག་གིས་ཚད་མ་རྣམ་ངེས་ཀྱི་འགྲེལ་པ་འཐད་ལྡན་ཆུང་བ། རིགས་ཐིགས་ཀྱི་འགྲེལ་པ་སློབ་མ་ལ་ཕན་པ་སོགས་ཚད་མའི་གཞུང་མང་པོ་ཡོད། ཚད་མ་རྣམ་འགྲེལ་ནི་གྲུབ་མཐའ་སྨྲ་བ་བཞི་པོ་གང་གི་བསྟན་བཅོས་ཡིན་ཞེ་ན། ལྷ་ཤཱཀ་ཆོས་གསུམ་གྱིས་སེམས་ཙམ་པའི་གཞུང་དུ་བཞེད་པ་དང༌། ཞི་འཚོ་དཔོན་སློབ་ཀྱིས་རང་རྒྱུད་པའི་གཞུང་དུ་བཞེད་པ་དང༌། རྒྱན་རྗེས་འབྲང་དང་བཅས་པས་ཐལ་འགྱུར་གཞུང་དུ་བཞེད་ཅེས་གསུངས་པ་ལྟར་དང་འཕགས་ཡུལ་དུ་ཚད་མ་རིགས་པ་བྱུང་ཚུལ་དེ་ལྟར་རོ།།
ད་མའི་བསྟན་བཅོས་དེ་དག་བོད་དུ་བསྒྱུར་བ་ནི་ཐོག་མར་ཆོས་རྒྱལ་ཁྲི་སྲོང་ལྡེའུ་བཙན་གྱི་དུས་སུ་བོད་ཀྱི་ལོ་ཙཱ་བ་རྨ་དགེ་བའི་བློ་གྲོས་ཀྱིས་ཚད་མ་རྣམ་འགྲེལ་ཐོག་མར་བསྒྱུར། རྗེས་སུ་དུས་རབས་བཅུ་གཅིག་པའི་མཇུག་ཏུ་རྔོག་ལོ་ཙཱ་བ་བློ་ལྡན་ཤེས་རབ་ཀྱིས་ཚད་མ་སྡེ་བདུན་བོད་སྐད་དུ་བསྒྱུར་ཞིང༌། ས་པཎ་གྱིས་ཚད་མ་རིགས་གཏེར་འགྲེལ་པ་དང་བཅས་པ་མཛད། གཞན་ཡང་ས་སྐྱའི་མཁས་པ་ཆེན་པོ་གཡག་རོང་པ། པཎ་ཆེན་ཤཱཀྱ་མཆོག་ལྡན། རྗེ་བཙུན་རེད་མདའ་བ་སོགས་དང༌། རྗེ་ཙོང་པ། རྒྱལ་ཚབ་དར་མ་རིན་ཆེན། མཁས་གྲུབ་དགེ་ལེགས་དཔལ་བཟང༌། ྋརྒྱལ་མཆོག་དགེ་འདུན་གྲུབ་པ། པཎ་ཆེན་བསོད་ནམས་གྲགས་པ། རྗེ་བཙུན་ཆོས་ཀྱི་རྒྱལ་མཚན་སོགས་ཆོས་ལུགས་གྲུབ་མཐའ་རིས་མེད་ཀྱི་མཁས་དབང་མང་པོས་མཛད་པའི་ཚད་མའི་གཞུང་ཤིན་ཏུ་མང་ངོ༌།།
ཕར་ཕྱིན་སྐོར་བྱུང་ཚུལ།
༈ དེ་ཡང༌། ཕར་ཕྱིན་གྱི་གཞུང་ནི། བདག་ཅག་གི་སྟོན་པ་མངོན་པར་རྫོགས་པར་སངས་རྒྱས་ནས་གདུལ་བྱ་རྣམས་ཀྱི་ཁམས་དང་མོས་པ་དང་འཚམས་པའི་ཆོས་ཀྱི་འཁོར་ལོ་ཇི་སྙེད་ཅིག་བསྐོར་བའི་ནང་ནས་ཕུལ་དུ་གྱུར་པ་ཤེར་ཕྱིན་གྱི་མདོ་སྡེ་རིན་པོ་ཆེ་འདི་ཉིད་ཡིན་ཅིང༌། དེ་ཡང་ཡུམ་རྒྱས་འབྲིས་བསྡུས་གསུམ་སྟེ། འབུམ་ཉི་ཁྲི་བརྒྱད་སྟོང་པ་གསུམ་སྡེར་གཏོགས་དང་བཅས་པ་རྣམས་དང༌། དེ་དག་གི་བསྟན་དོན་དངོས་བསྟན་སྟོང་ཉིད་ཀྱི་རིམ་པ་དང༌། སྦས་དོན་མངོན་རྟོགས་ཀྱི་རིམ་པ་གཉིས་ལས་ཕྱི་མ་གཏན་ལ་འབེབས་པ་ལ། མ་འོངས་རྣམ་འདྲེན་ལྔ་པ་རྗེ་བཙུན་བྱམས་པས་མངོན་པར་རྟོགས་པའི་རྒྱན་འདི་མཛད་ནས་ཤིང་རྟ་ཆེན་པོ་འཕགས་པ་ཐོགས་མེད་ལ་མངོན་རྟོགས་རྒྱན་དང༌། མདོ་སྡེ་རྒྱན། རྒྱུད་བླ་མ། དབུས་མཐའ་རྣམ་འབྱེད། ཆོས་ཉིད་རྣམ་འབྱེད་བཅས་བྱམས་ཆོས་སྡེ་ལྔ་པོ་རྣམས་གསུངས།
བྱམས་ཆོས་སྡེ་ལྔའི་འགྲཻལ་པར་སློབ་དཔོན་འཕགས་པ་ཐོགས་མེད་ཀྱིས་སའི་དངོས་གཞི།  གཏན་ལ་དབབ་པ་བསྡུ་བ།  གཞི་བསྡུ་བ། རྣམ་གྲངས་བསྡུ་བ། རྣམ་པར་བཤད་པའི་སྒོ་བསྡུ་བ་བཅས་ས་སྡེ་ལྔ་མཛད། འོན་ཀྱང་མངོན་རྟོགས་རྒྱན་གྱི་འགྲེལ་པ་གྲགས་ཆེ་བ་འཕགས་པ་གྲོལ་སྡེས་མཛད་པའི་ཉི་ཁྲི་སྣང་བ་དང༌། སློབ་དཔོན་སེངྒེ་བཟང་པོས་མཛད་པའི་རྒྱན་སྣང་དང༌། འགྲེལ་པ་དོན་གསལ་སོགས་མདོ་དང་རྒྱན་སྦྱར་བ་དང་མ་སྦྱར་བའི་རྒྱ་འགྲེལ་ཉེར་གཅིག་ཏུ་གྲགས་པ་བྱུང་ཞིང༌། དེ་དག་གི་རྗེས་སུ་འབྲངས་སུ་རྒྱ་བོད་ཀྱི་མཁས་དབང་རིམ་བྱོན་གྱིས་མཛད་པའི་ཤེར་ཕྱིན་མདོའི་གཞུང་འབྲེལ་མཐའ་ཡས་པ་བྱུང་སྟེ་ཤེར་ཕྱིན་གྱི་བསྟན་པ་རིན་པོ་ཆེ་ཉིན་མོ་ལྟར་གསལ་བར་མཛད་དོ། །
ཕར་ཕྱིན་གྱི་རྩ་འགྲེལ་རྣམས་ཀྱི་བརྗོད་དོན་ཟབ་རིང་མཐའ་ཡས་ཀྱང་གཞུང་གི་ནང་དོན་མདོར་བསྡུ་ན་གཙོ་བོ་ནི་ཡུམ་རྒྱས་འབྲིང་བསྡུས་གསུམ་གྱི་བརྗོད་དོན་སྦས་དོན་མངོན་རྟོགས་ཀྱི་རིམ་པ་རྣམས་མཁྱེན་པ་གསུམ་དང༌། སྦྱོར་བ་བཞི། འབྲས་བུ་ཆོས་སྐུ་བཅས་དངོས་པོ་བརྒྱད་དང༌། དོན་བདུན་ཅུ་སྟེ། རྣམ་མཁྱེན་མཚོན་བྱེད་ཀྱི་ཆོས་བཅུ། ལམ་ཤེས་མཚོན་བྱེད་ཀྱི་ཆོས་བཅུ་གཅིག གཞི་ཤེས་མཚོན་བྱེད་ཀྱི་ཆོས་དགུ རྣམ་རྫོགས་སྦྱོར་བ་མཚོན་བྱེད་ཀྱི་ཆོས་བཅུ་གཅིག རྩེ་མོའི་སྦྱོར་བ་མཚོན་བྱེད་ཀྱི་ཆོས་བརྒྱད། མཐར་གྱི་སྦྱོར་བ་མཚོན་བྱེད་ཀྱི་ཆོས་བཅུ་གསུམ། སྐད་ཅིག་མའི་སྦྱོར་བ་མཚོན་བྱེད་ཀྱི་ཆོས་བཞི། ཆོས་སྐུ་མཚོན་བྱེད་ཀྱི་ཆོས་བཞི་བཅས་སུ་དངོས་པོ་བརྒྱད་དང་དོན་བདུན་བཅུར་བསྡུས་ནས་བཤད་པ་ཡིན་ནོ། །
གཞན་ཡང་བོད་གངས་ཅན་ལྗོངས་ཀྱི་ཆོས་ལུགས་རིས་མེད་ཀྱི་མཁས་པ་མང་པོས་བརྩམས་པའི་ཕར་ཕྱིན་གྱི་གཞུང་གི་འགྲེལ་པ་ནི་མཐའ་ཡས་ཤིང༌།  བྱམས་ཆོས་སྡེ་ལྔ་དང༌། ས་སྡེ་ལྔ་རྣམས་ལས་མང་ཆེ་བ་ནི་རྒྱལ་པོ་ཁྲི་སྲོང་ལྡེའུ་བཙན་གྱི་དུས་སུ་ལོ་ཙཱ་བ་ཞང་ཡེ་ཤེས་སྡེས་བོད་སྐད་དུ་བསྒྱུར་བ་ཡིན་ལ། འགའ་ཞིག་དུས་རབས་བཅུ་གཅིག་པའི་མཇུག་ཏུ་རྔོག་ལོ་ཙཱ་བ་བློ་ལྡན་ཤེས་རབ་ཀྱིས་བསྒྱུར་བ་ཡིན་ནོ།།
དབུ་མའི་སྐོར་བྱུང་ཚུལ།
༈ དབུ་མའི་གཞུང་ནི། ཡུམ་གྱི་མདོའི་ཟབ་དོན་དངོས་བསྟན་སྟོང་ཉིད་ཀྱི་རིམ་པ་གསལ་བར་ཕྱེ་བ་ལ་མགོན་པོ་ཀླུ་སྒྲུབ་ཀྱིས་རྩ་བ་ཤེས་རབ་དང༌། རྩོད་ཟློག སྟོང་ཉིད་བདུན་ཅུ་པ། རིགས་པ་དྲུག་ཅུ་པ། ཞིབ་མོ་རྣམ་འཐག རིན་ཆེན་ཕྲེང་བ་བཅས་དབུ་མ་རིགས་ཚོགས་དྲུག་མཛད་ཅིང༌། དེ་དག་གི་བརྗོད་བྱ་གང་བསྟན་པ་ནི། ༡ རྩ་བ་ཤེས་རབ་ཀྱིས་རང་གཞན་གྱི་སྡེ་པ་གཞན་གྱིས་སྒྲོ་བཏགས་པའི་སྒྲུབ་བྱ་བདེན་གྲུབ་ཀྱི་དངོས་པོ་བཀག་ལ། ༢ རིན་ཆེན་ཕྲེང་བས་ནི༑ དེ་ཁོ་ན་ཉིད་རྟོགས་པའི་ཡེ་ཤེས་ཉིད་འཁོར་བ་ལས་གྲོལ་བའི་ལམ་ཙམ་མ་ཟད་ཐམས་ཅད་མཁྱེན་པའི་གོ་འཕང་བགྲོད་བྱེད་ཀྱི་ལམ་དུ་གསལ་བར་བསྟན། ༣ རྩོད་ཟློག་ལས་ཀྱང༌། ཕྱི་ནང་གི་དངོས་པོ་རྣམས་རང་བཞིན་གྱིས་མ་གྲུབ་པར་བསྟན་པ་སོགས་དང༌། ༤ སྟོང་ཉིད་བདུན་ཅུ་པ་ལས་སྐྱེ་གནས་འཇིག་གསུམ་པོ་ཐ་སྙད་ཙམ་དུ་ཡོད་པ་ལ་དགོངས་ཀྱི་དོན་དམ་པར་མ་གྲུབ་ཅེས་སོགས་རྩོད་ལན་རྒྱས་པར་གསུངས། ༥ ཞིབ་མོ་རྣམ་འཐག་ལས་རང་བཞིན་གྱིས་གྲུབ་པའི་སྒྲུབ་བྱེད་རྟོག་གེའི་ཚིག་དོན་བཅུ་དྲུག་བཀག་པ་སོགས་དང༌།  ༦ རིགས་པ་དྲུག་ཅུ་པས་ནི། མཐའ་གཉིས་དང་བྲལ་བའི་དབུ་མའི་ལམ་འཁོར་བ་ལས་གྲོལ་བྱེད་ཀྱི་ལམ་དུ་བསྟན་པ་སོགས་དབུ་མ་རིགས་ཚོགས་དྲུག་གི་བརྗོད་བྱ་གནས་བསྡུས་དང༌།
དཔལ་མགོན་འཕགས་པ་ཀླུ་སྒྲུབ་ཀྱི་ཐུགས་སྲས་སློབ་དཔོན་ཨརྱ་དེ་ཝའམ་འཕགས་པ་ལྷས་རང་རྒྱུད་ཀྱི་ཕྱོགས་ལ་དགག་པ་གསལ་བར་མ་མཛད་པར་ངོ་བོ་ཉིད་མེད་པར་སྨྲ་བའི་ལུགས་ཀྱི་ཟབ་རྒྱས་ཀྱི་ཕྱོགས་གཉིས་གཏན་ལ་འབེབས་པ་དབུ་མ་བཞི་བརྒྱ་པ་མཛད། ཆོས་ཐམས་ཅད་ལ་རང་བཞིན་གྱིས་སྐྱེ་འགག་སོགས་ཅིར་ཡང་མ་གྲུབ་པར་སྟོན་པའི་ཤཻར་ཕྱིན་གྱི་མདོ་ལ་སོགས་པའི་གསུང་རབ་ཕྱིན་ཅི་མ་ལོག་པར་འགྲེལ་བའི་འགྲེལ་མཛད་དཔལ་མགོན་འཕགས་ཀླུ་སྒྲུབ་དང༌། དེའི་ཐུགས་སྲས་འཕགས་པ་ལྷ་ཡབ་སྲས་རྣམ་གཉིས་ནི་དབུ་མ་ལ་གཞན་རྣམས་ཀྱིས་ཁུངས་ཡིན་པས། སློབ་དཔོན་འདི་གཉིས་ལ་ཕྱིས་ཀྱི་རྗེས་འབྲངས་དག་གིས་ཡིད་ཆེས་པའི་ཁུངས་སུ་མཛད་ནས་གཞུང་ཕྱི་མོའི་དབུ་མ་པ་ཞེས་དང༌། གཞན་རྣམས་ལ་ཕྱོགས་འཛིན་པའི་དབུ་མ་པ་ཞེས་ཐ་སྙད་བྱེད་དོ། །
སློབ་དཔོན་འཕགས་པ་ལྷ་ཡབ་སྲས་འདི་གཉིས་ཀྱི་དབུ་མའི་བསྟན་བཅོས་མཛད་པ་ལས་ཕྱི་དོན་ཡོད་མེད་ཀྱི་ཚུལ་གསལ་བར་མ་མཛད་ལ། དེའི་རྗེས་སུ་སློབ་དཔོན་ལེགས་ལྡན་འབྱེད་ཀྱི་ཕྱི་དོན་མེད་པའི་ལུགས་སུན་ཕྱུང་སྟེ་ཐ་སྙད་དུ་ཕྱི་དོན་ཡོད་པར་འདོད་པའི་མདོ་སྡེ་སྤྱོད་པའི་དབུ་མ་རང་རྒྱུད་པའི་སྲོལ་གཏོད་མཛད། དེ་ནས་སློབ་དཔོན་ཞི་བ་འཚོས་རྣལ་འབྱོར་སྤྱོད་པའི་གཞུང་ལ་བརྟེན་ནས་ཐ་སྙད་དུ་ཕྱི་དོན་མེད་པ་དང༌། དོན་དམ་པར་ཕྱི་དོན་སེམས་ལ་སོགས་པ་རང་བཞིན་མེད་པར་བསྟན་ནས་རྣལ་འབྱོར་སྤྱོད་པའི་དབུ་མ་རང་རྒྱུད་པའི་སྲོལ་གཏོད་མཛད།
མངོན་པའི་སྐོར་བྱུང་ཚུལ།
༈ དེ་ཡང་ཆོས་མངོན་པ་ནི་བདག་ཅག་གི་སྟོན་པས་ཐོག་མར་བྱང་ཆུབ་མཆོག་ཏུ་ཐུགས་བསྐྱེད། བར་དུ་བསྐལ་ཆེན་གྲངས་མེད་གསུམ་དུ་ཚོགས་བསགས། མཐར་མངོན་པར་རྫོགས་པར་སངས་རྒྱས་ནས་གདུལ་བྱའི་ཁམས་དང་མོས་པ་དང་བསྟུན་ནས་ཆོས་ཀྱི་འཁོར་ལོ་རིམ་པ་གསུམ་བསྐོར་བ་ལས། རྒྱས་པར་ཕྱེ་ན་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་དང༌། འབྲིང་དུ་དབྱེ་ན་གསུང་རབ་ཡན་ལག་བཅུ་གཉིས། བསྡུས་ན་སྡེ་སྣོད་གསུམ་དུ་འདུ་བས་སྡེ་སྣོད་གསུམ་ནི། ལྷག་པ་ཚུལ་ཁྲིམས་ཀྱི་བསླབ་པ་བརྗོད་བྱའི་གཙོ་བོར་བྱེད་པ་འདུལ་བའི་སྡེ་སྣོད་དང༌། ལྷག་པ་ཏིང་ངེ་འཛིན་གྱི་བསླབ་པ་བརྗོད་བྱའི་གཙོ་བོར་བྱེད་པ་མདོ་སྡེའི་སྡེ་སྣོད། ལྷག་པ་ཤེས་རབ་ཀྱི་བསླབ་པ་བརྗོད་བྱའི་གཙོ་བོར་བྱེད་པ་མངོན་པའི་སྡེ་སྣོད་བཅས་སྡེ་སྣོད་གསུམ་གྱི་ངོ་བོ་དང༌།
དེ་ལ་མངོན་པ་སྡེ་བདུན་དུ་གྲགས་པ་ནི། ཇི་སྐད་དུ། ཆོས་ཀྱི་ཕུང་པོ་ཤཱ་རིའི་བུས། །གདགས་པའི་བསྟན་བཅོས་མོའུ་འགལ་བུས། །ཁམས་ཀྱི་ཚོགས་ནི་གང་པོས་བྱས། །རྣམ་ཤེས་ཚོགས་ནི་ལྷ་སྐྱིད་ཀྱིས། །ཡེ་ཤེས་ལ་འཇུག་ཀ་ཏའི་བུས། །རབ་ཏུ་བྱེད་པ་དབྱིག་བཤེས་ཀྱིས། །ཡང་དག་འགྲོ་བའི་རྣམ་གྲངས་ནི།།
གསུས་པོ་ཆེ་ཡིས་བྱས་ཞེས་གྲགས། །ཞེས་པ་ལྟར་མངོན་པ་སྡེ་བདུན་ནི་བྱེ་བྲག་སྨྲ་བ་རྣམས་ཀྱིས་སངས་རྒྱས་ཀྱིས་གསུངས་པའི་བཀའ་ཡིན་པར་འདོད་པ་དང༌། མདོ་སྡེ་པ་ཡན་ཆད་ཀྱིས་དགྲ་བཅོམ་པ་བདུན་གྱིས་རང་དབང་དུ་བརྩམས་པའི་བསྟན་བཅོས་ཡིན་པར་འདོད། མངོན་པ་སྡེ་བདུན་པོ་དེ་དག་གི་དགོངས་པ་འགྲེལ་བར་བྱེད་པའི་བསྟན་བཅོས་ནི་བྱེ་བྲག་བཤད་མཛོད་ཆེན་མོ་ཡིན་ཞིང༌། ཕྱིས་སློབ་དཔོན་དབྱིག་གཉེན་གྱིས་གསན་ནས། བསྟན་བཅོས་དེ་དག་ཐམས་ཅད་ཀྱི་བརྗོད་བྱའི་སྙིང་པོ་མ་ལུས་པ་བསྡུས་ནས། ཐེག་པ་དམན་པའི་ལུགས་སུ་ཆོས་མངོན་པའི་མཛོད་ཀྱི་ཚིག་ལེའུར་བྱས་པ་ཞེས་བྱ་བ་གནས་བརྒྱད་དང་ལྡན་པའི་བདག་ཉིད་ཅན་གྱི་བསྟན་བཅོས་ཆེན་པོ་མཛད་དོ། །འདི་ལ་རྗོད་བྱེད་གནས་བརྒྱད་དུ་འབྱེད་པའི་རྒྱུ་མཚན་ཡང༌། གདུལ་བྱ་ཐར་པ་ཐོབ་ཕྱིར་དང༌། གདུལ་བྱས་གང་ལ་དམིགས་པའི་ཡུལ་དང༌། དེས་ཉམས་སུ་ལེན་པའི་ལམ་དང༌། བླངས་པའི་འབྲས་བུ་དང་གསུམ་ལས། དང་པོ་ཡུལ་ལ་ཇི་ལྟ་བ་དང་ཇི་སྙེད་པ་གཉིས། གནས་དང་པོ་གཉིས་ཀྱིས་དམིགས་པའི་ཡུལ་ཇི་སྙེད་པ་དང༌། གནས་གསུམ་པ་དང་བཞི་པ་ལྔ་པ་གསུམ་གྱིས་ཇི་ལྟ་བ་དང༌། གནས་དྲུག་པས་ཉམས་སུ་ལེན་པའི་ལམ་དང༌། གནས་བདུན་པ་དང་བརྒྱད་པ་གཉིས་ཀྱིས་ཉམས་སུ་བླངས་པའི་འབྲས་བུ་བཅས་བསྟན་ཏོ།།
དེ་ལྟར་རྩ་འགྲེལ་གྱི་དགོངས་འགྲེལ་ལ་སློབ་དཔོན་རྒྱལ་སྲས་གྲགས་པའི་བཤེས་གཉེན་དང༌། སློབ་དཔོན་གང་སྤེལ་གྱིས་སོ་སོའི་འགྲེལ་བཤད་དོན་གསལ་བམ་པོ་དྲུག་ཅུ་པ་ཞིག་དང༌། འགྲེལ་བཤད་མཚན་ཉིད་ཀྱི་རྗེས་སུ་འབྲང་བ་བམ་པོ་དྲུག་ཅུ་པ་ཞིག་མཛད་པ་དང༌། སློབ་དཔོན་ཕྱོགས་ཀྱི་གླང་པོས་འགྲེལ་པ་གནད་ཀྱི་སྒྲོན་མ་དང༌། སློབ་དཔོན་བློ་གྲོས་བརྟན་པས་འགྲེལ་པ་གནམ་ལྕགས་ཐོག་གཟེར་དང༌། སློབ་དཔོན་འདུན་བཟང་གིས་འགྲེལ་པ་མདོ་མཐུན། བམ་པོ་ཞི་གནས་ལྷས་ཉེར་མཁོའི་བསྟན་བཅོས་བཅས་མཛད་དོ།  །མངོན་པ་གོང་འོག་གཉིས་ནི༑ མངོན་པ་གོང་མ་འཕགས་པ་ཐོགས་མེད་ཀྱིས་མཛད་པའི་མངོན་པ་ཀུན་བཏུས་དང༌། མངོན་པ་འོག་མ་སློབ་དཔོན་དབྱིག་གཉེན་གྱིས་མཛད་པའི་མངོན་པ་མཛོད་དང་གཉིས་དང༌། གཞན་ཡང་ལྷག་པ་ཤེས་རབ་ཀྱི་བསླབ་པ་བསྟན་བྱའི་གཙོ་བོར་བྱེད་པའི་ཚད་མ་སྡེ་བདུན་སོགས་མངོན་པའི་སྡེ་སྣོད་ཀྱི་ཁོངས་སུ་གཏོགས་པའི་བཀའ་དང་བསྟན་བཅོས་ཤིན་ཏུ་མང་བར་བཞུགས་སོ།།
འདུལ་བའི་སྐོར་བྱུང་ཚུལ།
གཉིས་པ་བསྟན་བཅོས་ཀྱི་དབང་དུ་བྱས་ནས་དེ་དག་གི་དགོངས་འགྲེལ་ལ༑ ཚིག་འགྲེལ་དང༌། དོན་འགྲེལ་གཉིས་ལས། དང་པོ་ཚིག་འགྲེལ་ལ། རྩ་བའི་ལུང་གི་ཚིག་འགྲེལ་དང༌། བཤད་པའི་ལུང་གི་ཚིག་འགྲེལ་གཉིས། དང་པོ་རྩ་བའི་ལུང་གི་ཚིག་འགྲེལ་ནི། དགེ་ལེགས་བཤེས་གཉེན་གྱིས་མཛད་པའི་སོ་ཐར་འགྲེལ་པ། དྲི་མེད་བཤེས་གཉེན་གྱིས་མཛད་པའི་སོ་ཐར་བསྡུས་འགྲེལ་བཅས་སོ༑ ༑གཉིས་པ་བཤད་པའི་ལུང་གི་ཚིག་འགྲེལ་ལ། དུལ་བ་ལྷས་མཛད་པའི་རྣམ་འབྱེད་འགྲེལ་པ།  དགེ་ལེགས་བཤེས་གཉེན་གྱིས་མཛད་པའི་ལུང་གཞི་དང༌། ཞུ་བའི་འགྲེལ་བ་གཉིས་མཛད། ཚུལ་ཁྲིམས་བསྐྱངས་ཀྱིས་མཛད་པའི་ཕྲན་ཚེགས་ཀྱི་འགྲེལ་པ་བཅས་བཞུགས་སོ།།
གཉིས་པ་དོན་འགྲེལ་གྱི་དབང་དུ་བྱས་ན། བྱེ་བྲག་བཤད་མཛོད་ཆེན་མོའི་ནང་ཚན་འདུལ་བ་བྱེ་བྲག་ཏུ་བཤད་པ། གཏན་ལ་དབབ་པ་བསྡུ་བ་སོ་སོར་ཐར་པའི་སྡོམ་པ་གཏན་ལ་འབེབས་པ། ས་ག་ལྷས་མཛད་པའི་མེ་ཏོག་ཕྲེང་རྒྱུད། ཁ་ཆེ་འདུན་བཟང་གིས་མཛད་པའི་དགེ་ཚུལ་གྱི་ཚིག་ལེའུར་བྱས་པ་ལྔ་བཅུ་པ། སློབ་དཔོན་པདྨས་དགེ་སློང་དང༌། དགེ་ཚུལ་གྱི་ལོ་དྲི་བ་གཉིས་མཛད། ཤཱཀྱ་འོད་ཀྱིས་སུམ་བརྒྱ་པར་རང་འགྲེལ་དང་བཅས་མཛད། སློབ་དཔོན་ཡོན་ཏན་འོད་ཀྱིས་མཛད་པའི་འདུལ་བ་མདོ་རྩ་བ་ལ་འགྲེལ་པ་དྲུག་བཞུགས་པར་གྲགས་པ་ནི་འདི་དྲུག་སྟེ། ཉིད་ཀྱི་རྣམ་འབྱེད། ཆོས་ཀྱི་བཤེས་གཉེན་གྱིས་མཛད་པའི་འགྲེལ་པ། དྲི་མེད་བཤེས་གཉེན་གྱིས་མཛད་པའི་འགྲེལ་ཆུང༌། ཤཱཀྱ་འོད་ཀྱིས་མཛད་པའི་རྒྱ་དཔེ་རྣམས་བཞུགས་པར་གསུངས་སོ།།
གན་ཇི་ར།
བོད་ཀྱི་དགོན་པ་དང་། ལྷ་ཁང་། ཕོ་བྲང་སོགས་ཀྱི་ཡང་སྟེང་དུ་གསེར་ཟངས་ལས་གྲུབ་པའི་གན་ཇི་རའི་ཏོག་འཛུགས་དགོས་དོན་ནི་མིག་གི་མཛེས་རྒྱན་ཙམ་མིན་པར། དེར་བསྟན་བྱའི་ནང་དོན་གཏིང་ཟབ་པོ་ཞིག་ཡོད་པ་འདི་ལྟ་སྟེ། དྲིལ་བུའི་གཟུགས་ལས་དོན་ཡོད་གྲུབ་པ་དང་། བུམ་པའི་གཟུགས་ལས་མི་བསྐྱོད་པ། པད་མའི་གཟུགས་ལས་འོད་དཔག་མེད། འཁོར་ལོའི་གཟུགས་ལས་རྣམ་སྣང་། ནོར་བུའི་གཟུགས་ལས་རིན་འབྱུང་བཅས་མཚོན་པར་བྱེད་པས། དེ་ནི་རྒྱལ་བ་རིགས་ལྔའི་མཚོན་བྱེད་བླ་ན་མེད་པ་ཞིག་ཡིན།
༢༠༤༢ལོ།
༢༠༤༢ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
འཐེན་ཤུགས་ཀྱི་རླབས་
ཨ་རིའི་ཡུལ་རྩིས་ལྟར་བྱས་པའི་ཟླ་2པའི་ཚེས་11ཉིན་གྱི་ཞོགས་པའི་ཆུ་ཚོད་10དང་ཕྱེད་ཀར། ཨ་རིའི་རྒྱལ་གཞུང་ཚན་རིག་ཐེབས་རྩ་ཚོགས་པས(བསྡུས་ན་NSFཞེས་འབོད)མ་སི་ཆི་སི་ཚི་མངའ་སྡེའི་ཚན་རྩལ་སློབ་གླིང་དང་། ཁ་ལི་ཧྥོ་ནུ་མངའ་སྡེའི་ཚན་རྩལ་སློབ་གླིང་། LIGOཚན་རིག་མཉམ་འབྲེལ་རྩ་འཛུགས་བཅས་ཀྱི་ཚན་རིག་པ་དག་བསྡུས་ཏེ་ཝ་ཞིན་ཐོན་གྱི་རྒྱལ་ཁབ་སྨྱན་བྱེད་སྟེ་བ་ནས་མིའི་རིགས་ཀྱིས་ཐེངས་དང་པོར་སའི་གོ་ལར་སླེབས་པའི་“འཐེན་ཤུགས་ཀྱི་རླབས”(མཆན།༡ འདི་ལ་དབྱིན་སྐད་དུ་Gravitational Waveཟེར། རྒྱ་ཡིག་ལ་ཀྲུང་གོའི་སྐམ་ས་ཆེན་པོ་ནས་引力波ཞེས་དང་ཐེ་ཝན་ནས་重力波ཞེས་བསྒྱུར་འདུག བོད་སྐད་དུ་ལྗིད་ཤུགས་ཀྱི་རླབས་ཞེས་ཀྱང་ཟེར་ཆོག གཤམ་དུ་འཐེན་རླབས་ཞེས་བསྡུའོ།།)ཉིད་ཐད་ཀར་འཚོལ་ཞིབ་ཐིག་ལེན་ཐུབ་པ་དངོས་སུ་ཁྱབ་བསྒྲགས་བྱས། གཏམ་བཟང་དེ་ཐོས་འཕྲལ་འཛམ་གླིང་ཡོངས་ཀྱི་དངོས་ཁམས་རིག་པ་བ་དང་། མཁའ་དཔྱད་རིག་པ་བ་སོགས་གཙོ་བྱས་པའི་ཚན་རིག་པ་དང་རིག་གཞུང་དོན་གཉེར་བ། དེ་མིན་ཚན་རྩལ་ལ་བློ་ཕྱོགས་པའི་སྐྱེ་བོ་མང་པོ་རྨ་བྱས་འབྲུག་སྒྲ་ཐོས་པ་ལྟར་དགའ་བས་མྱོས། སྐད་གྲགས་ཆེ་བའི་དངོས་ཁམས་རིག་པ་བ་སི་ཐེ་ཧྥོན་ཧའོ་ཁེན་གྱིས་གཏམ་དེ་ཐོས་འཕྲལ་གསར་འགོད་པར“འཐེན་རླབས་ཀྱིས་སྲིད་པ་ཆེན་པོར་དཔྱད་པའི་ཐབས་གསར་བ་ཞིག་སྤྲོད་པར་བྱེད་ཅིང་དེ་ལ་བརྟེན་ནས་མཁའ་དཔྱད་རིག་པར་གསར་བརྗེ་ལྟ་བུའི་འགྱུར་བ་འབྱུང་ཡང་སྲིད། འདི་ནི་ཕུག་པ་ནག་པོའི་རྒྱུ་གཉིས་ཀྱི་མ་ལག་གསར་དུ་རྙེད་པ་དང་ཕུག་པ་ནག་པོ་ཕན་ཚུན་འདྲེས་པའང་ཐོག་མར་ཤེས་པ་རེད”ཅེས་གསུང་།
ཁྱ་དགེ་དཀོན་མཆོག་ཐུབ་བསྟན་རྒྱ་མཚོ་
ཁྱ་དགེ་དཀོན་མཆོག་ཐུབ་བསྟན་རྒྱ་མཚོ	ཁོང་ནི་རབ་བྱུང་བཅུ་གསུམ་པའི་ས་ཕོ་རྟ་ལོ་སྟེ་སྤྱི་ལོ 1798 ལོར་མདོ་སྨད་མཛོད་དགེ་སྨད་བསེ་ཚང་དུ་སྐུ་འཁྲུངས། འདས་ལོ་མི་གསལ། ཁོང་དགུང་ལོ་ཆུང་ངུའི་དུས་ནས་སྐུ་གོང་མ་ཁྱ་དགེ་འཇམ་དབྱངས་བསྟན་པ་ཆོས་ལྡན་གྱི་སྤྲུལ་སྐུར་ངོས་འཛིན་གནང་ནས་གདན་ས་བཀོད། རྩེ་དབུས་འཇམ་དབྱངས་བཤེས་གཉེན་ལས་རབ་ཏུ་བྱུང་། བླ་བྲང་བཀྲ་ཤིས་འཁྱིལ་གྱི་ཆོས་སྒོར་ཞུགས་ནས་བསྡུས་གྲྭ་དང་། ཚད་མ་རྣམ་འགྲེལ། དབུ་མ་རིགས་ཚོགས། ཕར་ཕྱིན་དོན་བདུན་ཅུ། འདུལ་བ་མདོ་རྩ། མཛོད་འགྲེལ་ཆེན་མོ་བཅས་ལ་ཐོས་བསམ་ནན་ཏན་དུ་མཛད་ཅིང་མཁས་པའི་སྙན་གྲགས་རྒྱས། གུང་ཐང་འཇམ་པའི་དབྱངས་ལས་བསྙེན་པར་རྫོགས་ཤིང་དབང་ལུང་ཁྲིད་གསུམ་མང་དུ་ཞུས། ཀུན་མཁྱེན་བློ་བཟང་ཐུབ་བསྟན་འཇིགས་མེད་རྒྱ་མཚོ་ལས་ལམ་རིམ་ཆེན་མོ་དང་། སྔགས་རིམ་ཆེན་མོ། ལེགས་བཤད་གསེར་ཕྲེང་། རིམ་ལྔ་གསལ་སྒྲོན་སོགས་ཟབ་རྒྱས་ཆོས་ཀྱི་མན་ངག་མང་དུ་གསན། སྨད་ཕྱོགས་སུ་སྔ་ཕྱིར་ལན་དུ་མར་བྱོན་ནས་གདུལ་བྱ་རྣམས་ཀྱི་འདོད་མོས་ལྟར་ཆོས་ཀྱི་འཁོར་ལོ་རྒྱ་ཆེན་བསྐོར། གཞི་བྱེས་ཀུན་ཏུ་དབང་ལུང་ཁྲིད་གསུམ་གྱི་ཆོས་རྒྱུན་མང་དུ་སྤེལ། རང་དགོན་ཆས་པ་ཀོང་བུ་ནང་དགའ་ལྡན་བཀྲ་ཤིས་བསམ་འགྲུབ་གླིང་དུ་སྐུ་གསུང་ཐུགས་རྟེན་མང་དུ་བཞེངས་སོ། དེ་ལྟར་བསྟན་འགྲོའི་དོན་ཆེན་ཡར་ལྡན་དུ་བསྐྱངས་ནས་དགུང་ལོ་བདུན་ཅུའི་ནང་ནས་དགོངས་པ་ཆོས་དབྱིངས་སུ་གཤེགས་སོ།།
ཁྱ་དགེ་བློ་བཟང་བཀྲ་ཤིས་
ཁྱ་དགེ་བློ་བཟང་བཀྲ་ཤིས་ ཁོང་ནི་རབ་བྱུང་བཅུ་གཉིས་པའི་ཆུ་ཕོ་ཁྱི་ལོ་སྟེ་སྤྱི་ལོ 1742 ལོར་མདོ་སྨད་དབལ་ཤུལ་རྙིང་བའི་ཁྲོད་དུ་སྐུ་འཁྲུངས། རབ་བྱུང་བཅུ་གསུམ་པའི་ཤིང་ཕོ་འབྲུག་ལོ་སྟེ་སྤྱི་ལོ 1784 ལོར་སྐུ་གཤེགས། ཁོང་ཁྱ་དགེ་དཔོན་སློབ་བློ་གྲོས་རྒྱ་མཚོའི་སྤྲུལ་སྐུ་ཡིན་ཚུལ་སོགས་ཀྱི་གསུང་བྱོན་ཡང་དཔོན་སློབ་དེ་ཉིད་ཀྱིས་སྤྲུལ་སྐུ་གདན་དྲངས་མི་ཆོག་གསུངས་ཡོད་སྟབས་གདན་སར་མ་བཀོད། བླ་བྲང་བཀྲ་ཤིས་འཁྱིལ་གྱི་ཆོས་གྲྭར་ཞུགས་ཏེ་ཐུགས་འཛིན་ཤིན་ཏུ་བཟང་བས་གུང་ཚིགས་མང་ཇ་མ་འཚོགས་གོང་དུ་ཤོག་གུ་མདའ་ཚད་བཅོ་བརྒྱད་རེ་སྟར་ཆགས་སུ་འཛིན་ཐུབ། ཀུན་མཁྱེན་འཇིགས་མེད་དབང་པོ་ལས་ཕར་ཕྱིན་སྐབས་དང་པོ་ནས་བརྒྱད་པའི་བར་ཡོངས་རྫོགས་དང་། དབུ་མ་ལུང་རིགས་གཏེར་མཛོད་ཡོངས་རྫོགས། མཛོད་གནས་དང་པོ་ནས་བརྒྱད་པའི་བར་ཡོངས་རྫོགས་བཅས་གསན་ཞིང་རྒྱུགས་ཕུལ། དེ་ནས་གཙོས་རྒྱ་མཁར་སྒར་དང་ཨུརྒེ་གྲྭ་ཚང་གི་ཁྲི་ལ་བཞུགས་ཤིང་མདོ་སྔགས་ཀྱི་འཆད་ཉན་སྤེལ། བླ་བྲང་བཀྲ་ཤིས་འཁྱིལ་གྱི་དུས་འཁོར་དཔོན་སློབ་ཀྱི་ཁྲི་ལ་ཕེབས་ནས་འཆད་ཉན་ཡུན་རིང་དུ་མཛད། ཁྲི་ཟུར་ནས་ཆེར་མ་འགྱངས་པར་དགུང་ལོ་ཞེ་གཉིས་སྟེང་དགོངས་པ་ཆོས་དབྱིངས་སུ་གཤེགས། ཁོང་ནི་བླ་བྲང་བཀྲ་ཤིས་འཁྱིལ་གྱི་དུས་འཁོར་དཔོན་སློབ་ཀྱི་ཁྲི་རབས་ལྔ་པ་ཡིན་ནོ།།
རྒྱལ་སྤྱི་ནང་པའི་ཆོས་དར
རྒྱལ་སྤྱི་ནང་པའི་ཆོས་དར་རམ་ནང་པའི་ཆོས་དར་ནི། འཛམ་གླིང་ནང་པའི་རྗེས་འཇུག་པ་ཡོངས་ཀྱི་ཐོན་མོང་གི་དར་ཆ་ཡིན་ལ་ནང་པ་སངས་རྒྱས་པའི་མཚོན་རྟགས་ཀྱང་ཡིན། ནང་པའི་ཆོས་དར་འདི་ནི་ཨ་རིའི་གསར་འགྱུར་གསར་འགོད་པ་ཧ་རིས་སི་ཐར་ཨོར་ཁི་ཡིས་༡༨༨༠ལོ་ལ་བཟོ་བཀོད་བྱས་པ་དང་། ༡༨༨༥ལོ་འཛམ་གླིང་ནང་པའི་མཛའ་མཐུན་གྲོས་ཚོགས་ཤི་རི་ལན་ཁར་ཚོགས་སྐབས་དད་སེམས་དང་ཞི་བདེ་མཚོན་ཆེད་ཐེངས་དང་པོར་དངོས་སུ་བེད་སྤྱོད་བྱས་པ་རེད། ༡༩༥༡ལོ་ལ་འཛམ་གླིང་ནང་པའི་མཛའ་མཐུན་ཚོགས་པ་ཤི་རི་ལན་ཁ་ལ་དབུ་བརྙེན་པ་རེད། ཚོན་སྣ་ལྔའི་དར་ཆ་འདི་ཚོགས་པ་འདིས་ཚོགས་དར་ལ་གཏན་ཁེལ་བྱས། དེ་ནས་རིམ་བཞིན་འཛམ་བུ་གླིང་ནང་པ་ཡོངས་ཀྱིས་དང་ལེན་བྱས་པས། ཚོན་སྣ་ལྔའི་དར་ཆ་ནང་པ་ཡོད་དོ་ཅོག་གི་ཐུན་མོང་མཚོན་རྟགས་སུ་ཆགས་པ་རེད། ནང་པའི་ཆོས་དར་ནི་སྔོན་པོ་དང་། སེར་པོ། དམར་པོ། དཀར་པོ། ལི་ཁྲི་སྟེ་ཚོན་སྣ་ལྔའི་ཤར་མོའི་གྲུབ་པ་དང། ཚོན་སྣ་ལྔ་དེ་དར་ཤིང་གི་འགྲམ་ནས་གཞུང་དུ་མར་གཤིབ་པ་དང་། འགྲམ་གཅིག་ལ་འཕྲེད་དུ་བརྐྱངས་པ་ཞིག་ཡིན། ནང་པའི་ཆོས་དར་གྱི་ཚོན་སྣ་ལྔ་ཡོང་ཁུངས་ནི་ལྷོ་རྒྱུད་ནང་པས་སྟོན་པ་ཤཀྱ་ཐུབ་པ་སངས་རྒྱས་པའི་སྐབས་སུ་འོད་སྔོན་པོ་དང་སེར་པོ། དམར་པོ། དཀར་པོ། ལི་ཁྲི། མདོག་ལྔ་འདྲེས་མའི་འོད་བཅས་སྣ་ཁ་དྲུག་འཕྲོས་པར་གསུངས་པ་ཡིན་པ་དེ་དང་། གཞན་པའི་བཤད་སྲོལ་ནི་སངས་རྒྱས་ཀྱིས་ལྷ་དང་། མི། དུད་འགྲོ། ཡི་དྭགས། མྱལ་བ་སྟེ་རིགས་ལྔའི་འགྲོ་བ་སྒྲོལ་བའི་ཆེད་དུ་འོད་ལྔ་འཕྲོས་པ་དེ་ཡིན། ད་དུང་ནང་པའི་ཆོས་དར་གྱི་ཚོན་སྣ་ལྔ་ལ་མཚོན་དོན་གཞན་ཡང་ཡོད་དེ། ནང་པའི་ཆོས་དར།
སྔོན་པོ།	སྙིང་རྗེ་དང་། ཞི་བདེའི་མཚོན་པ།
སེར་པོ།	སྟོང་ཉིད་དོན་རྟོགས་དང་། མངོན་པར་རྫོགས་པ་མཚོན་པ།
དམར་པོ	ཚོགས་གཉིས་དང་། བཀྲ་ཤིས་དཔལ་འབར་མཚོན་པ།
དཀར་པོ།	ཐར་པ་དང་། ཐམས་ཅད་མཁྱེན་པ་མཚོན་པ།
ལི་ཁྲི།	ཆོས་ཀྱི་ངོ་བོ་ནི་ཤེས་བྱའི་དཔལ་འབར་ཡིན་པ་མཚོན་པ། གཉིས་མེད་ཡེ་ཤེས་མཚོན་པ།
འཕྲེད་བརྒལ་ལམ།
འཕྲེད་བརྒལ་ལམ་
༢༠༤༡ལོ།
༢༠༤༡ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
ཇེ་དུ་ཀྲི་ཤི་ན་མུར་ཏི།
'རྗེ། ཀིར་ཤུ་ན་མུར་ཏེ།(జిడ్డు కృష్ణ మూర్తి)ནི་(སྤྱི་ལོ་༡༨༩༥ལོའི་ཟླ་བ་༥པའི་ཚེས་༡༢ནས་སྤྱི་ལོ་༡༩༨༦ལོའི་ཟླ་བ་༢པའི་ཚེས་༡༧བར་བཞུགས།)ཁོང་ནི་རྒྱ་གར་གྱི་གྲགས་ཅན་རྩོམ་པ་པོ་དང་ཚད་མ་རིག་པ་དང་ཆོས་ཕྱོགས་སྨྲ་མཁན་ཞིག་རེད།
མི་ཚེ།
རྗེ། ཀིར་ཤུ་ན་མུར་ཏེ། ---རྒྱ་གར་ལྷོ་ཕྱོགས་ཀྱི་ཨཱན་དྷ་ར་མངའ་སྡེའི་(Anthara pradesh)མ་ད་ནཱ་པལ་ལིའི་(Mandanapalle)གྲོང་སྡེར་སྐུ་འཁྲུངས་ཤིང༌། ཁོང་དང་ཁོང་གི་སྐུ་མཆེད་གཉིས་ཆུང་དུས་ནས་སྐབས་དེའི་ལྷ་ལམ་མཐུན་ཚོགས་(Theosophical Society)ཀྱི་ཚོགས་གཙོ་ཌོག་ཊར་ཨན་ནེ་བྷེ་སཱན་ཊི་(Dr Annie Besant)ནས་བུ་ཚབ་ཏུ་ཉར། བྷེ་སཱན་ཊི་དང་རོགས་པ་གཞན་དག་གིས་རྗེ། ཀིར་ཤུ་ན་མུར་ཏེ་མཆོག་ནི་ལྷ་ལམ་པ་རྣམས་ཀྱིས་ལུང་བསྟན་ལྟར་གྱི་འཛམ་གླིང་གི་སློབ་དཔོན་ཡིན་ངེས་པའི་བསྒྲགས་གཏམ་སྤེལ་ལ། ཡོངས་འགྱུར་གྱི་འཇིག་རྟེན་འདིའི་ཉེར་བསྡོགས་སུ། ཤར་ཕྱོགས་སྐར་ཆེན་ཚོགས་པ་(The Order of the Star in the East)ཅེས་པའི་འཛམ་གླིང་རྒྱ་ཁྱབ་ཀྱི་སྒྲིག་འཛུགས་ཤིག་བཙུགས་ཤིང༌། དགུང་ལོ་ཆུང་བའི་རྗེ། ཀིར་ཤུ་ན་མུར་ཏེ་མཆོག་ནས་ཀྱང་དེའི་དབུ་ཁྲིད།
ཁོང་ནི་བསམ་བློ་སྨྲ་བའི་མཁས་པ་དང་། མཚན་ཉིད་རིག་པ་བ་ཞིག་ཀྱང་ཡིན། ད་དུང་ཁོང་གིས་སེམས་ཁམས་རིག་པ་དང་། སྤྱི་ཚོགས་རིག་པ། སེམས་གཙོ་སྨྲ་བ་སོགས་ཀྱི་སྐོར་ལ་གྲགས་ཅན་རྩོམ་ཡིག་མང་པོ་སྤེལ་མྱོང་། ཁོང་གི་མི་ཚེས་བརྒྱུད་རིམ་ནང་ཆོས་ལུགས་བྱེ་བྲག་པ་དང་། སློབ་གྲྭ་བྱེ་བྲག་པ། ཡང་ན་ཆབ་སྲིད་བྱེ་བྲག་པ་དང་། ཚོགས་པ་བྱེ་བྲག་པ་གང་གི་ཁུངས་སུ་ཡང་འཛུལ་ཞུགས་བྱས་མྱོང་མེད་ལ། དེ་ནི་ཁོང་གིས་མི་དང་མིའི་བར་ལ་འགལ་ཟླ་བཟོ་བའི་གཏེ་བོ་ཞིག་ཏུ་ངོས་འཛིན་པས་རེད།
དེ་ཡང་། ཁོང་གི་ཇི་སྐད་དུ། འགྲོ་བ་མི་ཞིག་ཡིན་པའི་ཆ་ནས། ང་ཚོ་ལ་ཐུན་མོང་གི་གནད་དོན་ཞིག་ཡོད་པ་དེ་ནི། ང་ཚོས་རང་ཉིད་ནི་རྒྱ་གར་བ་དང་ཨ་རི་བ། ཨུ་རུ་སུ་བ། རྒྱ་མི་ལ་སོགས་ཡིན་ཞེས། རང་ཉིད་ཅིག་གི་ཁོངས་གཏོགས་ཡིན་སྙམ་པའི་མདོ་རྩ་བྲལ་བའི་བསམ་བློ་གཏོང་བཞིན་ཡོད་པ་དེ་ཡིན། ཆབ་སྲིད་དང་ས་ཁོངས། རིགས་རུས། དཔལ་འབྱོར་གྱི་དབྱེ་བ་བཅས་ཀྱིས་མཐར་གཏུགས་ན་འགྲོ་བ་མི་ཕན་ཚུན་གྱི་བར་ལ་ཤ་འཁོན་དང་སྡང་སེམས་འབའ་ཞིག་བསྐྲུན་བཞིན་ཡོད།
ཁོང་གི་མི་ཚེ་མང་ཤོས་ལ་གཏམ་བཤད་དང་བཅར་འདྲི། ཁ་བརྡ། འབྲི་རྩོམ། བགྲོ་གླེང་། བཅས་ཀྱི་ཐད་ལ་བཏོན་ཡོད།
བདེན་པ་ནི་ལམ་མེད་ཀྱི་གནས་ཤིག་ཡིན།
༼ཤར་ཕྱོགས་སྐར་ཆེན་ཚོགས་པ་ནི། ལྷ་ལམ་མཐུན་ཚོགས་ཀྱིས་ཡོང་འགྱུར་འཛམ་གླིང་གི་སློབ་དཔོན་ཡོངས་བསྒྲགས་བྱེད་པར་སྤྱི་ལོ 1911 གི་ལོར་བཙུགས། རྗེ་ཀིར་ཤུ་ན་མུར་ཏི་ཚོགས་པ་འདིའི་འགོ་ཁྲིད་དུ་བསྐོས། སྤྱི་ལོ 1921 ཟླ 8 པའི་ཚེས 3 ལ་ཧོ་ལན་རྒྱལ་ཁབ་ཀྱི་གྲོང་ཁྱེར་ཨོ་མན་ནས་སྐར་ཆེན་ཚོགས་པའི་ལོ་འཁོར་ཚོགས་ཆེན་ཞིག་ཚོགས། ཉིན་མོ་དེར། རྗེ་ཀིར་ཤུ་ན་མུར་ཏི་ཡིས་ཚོགས་མི་སུམ་སྟོང་གི་མདུན་ནས་སྐར་ཆེན་ཚོགས་པ་འདི་འཐོར་དགོས་པའི་ཁྱབ་བསྒྲགས་བྱས། གཤམ་དུ་བཀོད་པ་ནི་ཚོགས་ཆེན་དེར་སྩལ་བའི་གསུང་བཤད་ཡིན།༽
དེ་རིང་ཞོགས་པར། ང་ཚོས་སྐར་ཆེན་ཚོགས་པ་འདི་འཐོར་རྒྱུ་ཡིན་པའི་ཐད་ལ་གྲོས་བསྡུར་བྱ་རྒྱུ་ཡིན། མི་མང་པོ་ཞིག་དགའ་སྲིད་ལ་མི་མང་པོ་ཞིག་སྐྱོའང་སྲིད། ཡིན་ན་ཡང་། འདི་ནི་གཡོལ་ཐབས་མེད་པ་ཞིག་ཡིན་པས། དགའ་དགོས་པ་དང་སྐྱོ་དགོས་པའི་དོན་དག་ཅིག་མིན། དེ་ཡང་ངས་གསལ་བཤད་བྱ་ངེས་ཡིན།
ཁྱོད་ཚོས་གདོན་འདྲེ་ཞིག་དང་ཁོའི་གྲོགས་པོ་གཉིས་ལམ་ཁ་ཞིག་ནས་སོང་བའི་གཏམ་རྒྱུད་དེ་ཕལ་ཆེར་དྲན་ངེས། ཁོ་གཉིས་ཀྱིས་མདུན་ནས་མི་ཞིག་གིས་ཐང་གི་རྡོ་ཞིག་བླངས་ནས་ཞིབ་ལྟ་ཞིག་བྱས་རྗེས་རང་གི་ཁུག་མར་བཅུག་པ་དེ་མཐོང་རྗེས། གྲོགས་པས་གདོན་འདྲེ་དེར། མི་དེས་ཐང་ནས་ཅི་ཞིག་བཏུས་སོང་ཞེས་དྲིས་པ་ན། གདོན་འདྲེ་ན་རེ། ཁོས་ཐང་ནས་བདེན་པ་ཞིག་བཏུས་སོང་ཞེས་སྨྲས། དེ་ནས་གྲོགས་པོ་ན་རེ། དེ་ལྟར་ཡིན་ན། ཁྱོད་ལ་མཚོན་ན་དེ་ནི་དོན་ངན་ཞིག་མ་ཡིན་ནམ། ཞེས་བཤད་པར་གདོན་འདྲེ་ན་རེ། དེ་འདྲ་གཏན་ནས་མ་རེད། ངས་ཁོར་བདེན་པ་རྩ་འཛུགས་བྱེད་དུ་འཇུག་རྒྱུ་ཡིན། ཞེས་ལན་བཏབ།
བདེན་པ་ནི་ལམ་མེད་ཀྱི་གནས་ཤིག་རེད་ལ། ཆོས་ལུགས་དང་ཚོགས་ཁག་མདོར་ན་ལམ་བུ་གང་ཞིག་ལ་བརྟེན་ཡང་བདེན་པ་རྟོགས་མི་ཐུབ་པར་འདོད། འདི་ནི་ངའི་འདོད་ཚུལ་ཏེ། བློ་ཐག་རྦབ་ཆོད་དང་ནམ་ཡང་ཆ་རྐྱེན་མེད་པའི་སྒོ་ནས་རྒྱུན་སྐྱོང་བྱ་རྒྱུ་ཡིན། བདེན་པ་ནི། ཚད་མེད་པ་དང་། ཆ་རྐྱེན་བྲལ་བ། ལམ་བུ་གང་རུང་ལ་བརྟེན་ནས་རྟོགས་ཐུབ་པ་ཞིག་མིན་སྟབས་རྩ་འཛུགས་བྱེད་མི་ཐུབ། ཡང་ན་ལམ་བུ་བྱེ་བྲག་པ་ཞིག་ལ་བརྟེན་ནས་མི་ལ་ལམ་སྟོན་དང་བཙན་ཚུགས་བྱེད་པའི་རྩ་འཛུགས་གང་ཡང་གྲུབ་མི་རུང་།
གལ་ཏེ་ཁྱོད་ཀྱིས་ཐོག་མར་རྒྱུ་མཚན་འདི་དག་ཤེས་ན། དད་འདུན་ཞིག་རྩ་འཛུགས་བྱེད་པ་ནི་སྲིད་མཐའ་ཙམ་ཡིན་པ་ཤེས་རྒྱུ་རེད། དད་འདུན་ནི་མི་སྒེར་གྱི་དོན་དག་རྐྱང་བ་ཞིག་ཡིན་པས། དེ་རྩ་འཛུགས་བྱེད་མི་ཐུབ་ལ་བྱེད་ཀྱང་མི་རུང་། གལ་ཏེ་རྩ་འཛུགས་བྱས་ན། གསོན་ཤུགས་བྲལ་ཞིང་སྲ་མཁྲེགས་སུ་གྱུར་འགྲོ་བར་མ་ཟད། གཞན་ལ་བཙན་ཚུགས་བྱེད་པའི་གྲུབ་མཐའ་དང་ཆོས་ལུགས་ཀྱི་རྣམ་པར་ཡང་འགྱུར་བ་ཡིན། ཡིན་ན་ཡང་། འདི་ནི་མི་ཀུན་གྱིས་སྒྲུབ་འདོད་བྱེད་བཞིན་པ་དེ་རེད།
དེ་ལྟར་ཡང་། ཁྱོད་ཚོས་ཚོགས་པ་གཞན་ཞིག་རྩ་འཛུགས་བྱ་སྲིད་ལ། ཡང་ན་མུ་མཐུད་ནས་ཚོགས་པ་ཞིག་ལ་འཛུལ་ཏེ་བདེན་པ་འཚོལ་སྲིད། ང་ལ་ཆ་མཚོན་ན། སེམས་དོན་དང་འབྲེལ་བའི་ཚོགས་པ་གང་ཞིག་ཡིན་ཡང་དེའི་ཁོངས་སུ་གཏོགས་མི་འདོད། འདི་མཁྱེན་པར་མཛོད་ཅིག
དཔེར་ན། ངས་རང་ཉིད་ལོན་ཊོན་ལ་འབྱོར་བར་བྱེད་མཁན་གྱི་སྒྲིག་འཛུགས་ཤིག་སྤྱོད་སྲིད་ནའང་། འདི་ནི་ ཡོངས་སུ་སྒྲིག་འཛུགས་གཞན་ཞིག་ཡིན། དེ་ནི་གློག་འཕྲིན་དང་ཡང་ན་སྦྲག་སྲིད་དང་མཚུངས་པར་འཕྲུལ་ཆས་ཀྱི་རང་བཞིན་ཙམ་ཞིག་ཡིན། ངས་ད་དུང་འགྲུལ་བཞུད་བྱེད་ཆེད་འཕྲུལ་འཁོར་དང་ཡང་ན་རླངས་འཁོར་ཡང་སྤྱོད་སྲིད་ཀྱང་། འདི་དག་སེམས་དོན་རིག་པ(spirituality)དང་འབྲེལ་བ་མེད་པའི་ཕྱི་དངོས་པའི་འཕྲུལ་ཆོས་ཙམ་ཞིག་ཡིན། ངས་ཡང་བསྐྱར་ཚོགས་པ་སྒྲིག་འཛུགས་ཀྱིས་སེམས་དོན་གྱི་ཐད་ལ་ལམ་སྟོན་བྱེད་མི་ཐུབ་ཅེས་བཤད་འདོད།
གལ་ཏེ་སྒྲིག་འཛུགས་གང་ཞིག་སེམས་དོན་དང་འབྲེལ་བའི་ལམ་སྟོན་ལ་དམིགས་ཏེ་བཙུགས་ན། དེ་ནི་གཞན་རྟེན་གྱི་འཁར་བ་དང་། ཉམས་རྒུ་ད། འཆིང་བ་ཅན་ཞིག་ཏུ་འགྱུར་བར་མ་ཟད། མི་སྒེར་གྱི་ནུས་པ་ཉམས་པར་བྱས་ཏེ། ཡར་རྒྱས་ཀྱི་གེགས་དང་རང་གི་ཐུན་མིན་གྱི་རང་གཤིས་སྐྱོང་བའི་གེགས་སུ་འགྱུར་བར་བྱེད། ཐུན་མིན་གྱི་རང་གཤིས་དེ་ནི། རང་ངོས་ནས་ལྟོས་མེད་དང་རང་རྐྱ་བའི་བདེན་པ་དེ་གསར་རྟོགས་བྱེད་པའི་ཁྲོད་ན་གནས་པ་ཞིག་ཡིན། འདི་ནི་ང་རང་ཚོགས་པ་འདིའི་འགོ་ཁྲིད་ཡིན་པའི་ཆ་ནས། ཚོགས་པ་འདི་འཐོར་དགོས་པའི་རྒྱུ་མཚན་གཞན་དེ་ཡིན། ཐག་གཅོད་འདི་བྱེད་པར་ང་ལ་གོ་བསྐོན་བློ་འགུག་བྱེད་མཁན་གཅིག་ཀྱང་མེད།
འདི་ནི་ཧ་ལས་དགོས་པའི་དོན་དག་ཅིག་མིན། ང་ལ་རྗེས་འཇུག་པ་ཡོད་ན་མི་འདོད་པས་ཡིན། ངས་དངོས་གནས་དེ་ལྟར་འདོད། གཞན་གྱི་རྗེས་སུ་འབྲང་བའི་སྐད་ཅིག་མ་དེ་ནས་བདེན་པར་སྙེག་མཚམས་བཞག་པ་ཡིན། ཁྱོད་ཚོས་ངའི་སྐད་ཆ་ལ་རྣ་བ་བླགས་ཏེ་ཉན་མིན་ལ་ངས་སེམས་ཁུར་མི་བྱེད། གང་ལྟར། ངས་འཛམ་གླིང་འདི་ནས་བློ་བརྟན་འགྱུར་མེད་ཀྱི་སྒོ་ནས་མི་རྣམས་རང་དབང་འཐོབ་པར་བྱེད་པའི་ལས་དོན་འདི་སྒྲུབ་འདོད། དེ་ནི་རང་སེམས་སུ་བཅངས་པའི་གལ་ཆེ་བའི་དོན་དག་ཉག་ཅིག་དེ་ཡིན། ངས་མི་རྣམས་གཟེབ་དྲ་མཐའ་དག་དང་འཇིགས་སྣང་ལས་ཐར་བར་བྱེད་འདོད་ཅིང་། ཆོས་ལུགས་དང་། གྲུབ་མཐའ་གསར་པ། ལྟ་གྲུབ་གསར་པ། གཞུང་ལུགས་གསར་པ་བཅས་གསར་འཛུགས་བྱེད་མི་འདོད།
དེ་ནས། ང་འཛམ་གླིང་གི་ས་ཆ་གང་སར་བསྐྱོད་དེ་མུ་མཐུད་ནས་གཏམ་བཤད་གནང་དོན་ཅི་ཡིན། ཞེས་ཁྱོད་ཚོས་ང་ལ་དྲི་བ་འདི་རང་བཞིན་གྱིས་འདྲི་ངེས་རེད། ངས་དེ་ལྟར་སྒྲུབ་པའི་རྒྱུ་མཚན་ཅི་ཡིན་ཞེ་ན། རྗེས་མཇུག་པ་ཞིག་འདོད་པས་མིན་ལ། སློབ་མ་ཁྱད་པར་བ་སྐོར་ཞིག་གིས་གྲུབ་པའི་ཚོགས་པ་དམིགས་བསལ་ཞིག་འདོད་པས་ཀྱང་མིན། (མི་ནི་རང་གི་རིགས་མཐུན་ལས་གཞན་ཞིག་ཏུ་འགྱུར་རྒྱུར་དགའ། ཁོ་ཚོའི་མ་འདྲ་བའི་ཆ་དེ་དགོད་བྲོ་ཞིང་དོན་སྙིང་མེད་པ་ཞིག་ཡིན་ནའང་དེ་ལྟར་བྱེད་རྒྱུར་དགའ། ངས་དེ་ལྟ་བུའི་དོན་སྙིང་མེད་པའི་ལས་ལ་སྐུལ་སློང་མི་བྱེད།) ང་ལ་སེམས་དོན་དང་འཇིག་རྟེན་གཉིས་ཐད་ནས་སློབ་མ་མེད་ལ་ལྟ་བ་སྤེལ་མཁན་ཡང་མེད། ངའི་ཡིད་སེམས་འཕྲོག་པར་བྱེད་མཁན་ནི། རྒྱུ་ནོར་གྱི་སླུ་བྲིད་མིན་ལ་བདེ་སྣང་ལ་ཆགས་པའི་འདོད་པའང་མིན། གལ་ཏེ་ངས་བདེ་སྣང་གི་འཚོ་བ་ཞིག་རོལ་འདོད་ཚེ། སྒར་ས(Camp)ཞིག་ཏུ་མི་ཡོང་ལ་བརླན་གཤེར་ཆེ་བའི་རྒྱལ་ཁབ་ཅིག་ཏུའང་སྡོད་རྒྱུ་མ་རེད། ངས་གནད་དོན་འདི་ཡོངས་སུ་སེལ་འདོད་པས་སྐད་ཆ་དྲང་མོར་བཤད་བཞིན་ཡོད་ཅིང་། ཅོལ་ཆུང་གི་གྲོས་བསྡུར་འདི་འདྲ་ལོ་ནས་ལོར་བྱེད་མི་འདོད།
གསར་འགོད་པ་ཞིག་གིས་ང་ལ་བཅར་འདྲི་བྱས་སོང་། ཁོས་ཚོགས་མི་སྟོང་ཕྲག་ཁ་ཤས་ཡོད་པའི་ཚོགས་པ་ཞིག་འདི་ལྟར་ཐོར་བ་ནི་དོན་ཆེན་ཞིག་ཏུ་འདོད། ཁོར་མཚོན་ན། དེ་ནི་དོན་ཆེན་ཞིག་ཡིན་ངེས། ཁོས་བརྗོད་དོན། "ཁྱོད་ཀྱིས་མ་འོངས་པར་ཅི་ཞིག་བྱ། འཚོ་བ་ཅི་ལྟར་སྐྱེལ། རྗེས་འཇུག་པའང་ཡོད་རྒྱུ་མ་རེད། ཁྱོད་ཀྱི་སྐད་ཆ་ལ་ཉན་མཁན་ཡང་ཡོད་རྒྱུ་མ་རེད།" ཡིན་ན་ཡང་། བདེན་པར་སྙེག་མཁན་དང་། འཚོ་འདོད་མཁན། ཉན་འདོད་མཁན་གྱི་མི་ལྔ་ཙམ་ཡོད་ནའང་འགྲིག་ངེས་ཡིན།
རྗེས་འཇུག་པ་སྟོང་ཕྲག་ལྷག་ཡོད་ནའང་གོ་རྟོགས་བྲལ་བ་དང་། ཕྱོགས་ལྷུང་ཅན། གསར་པ་མི་འདོད་མཁན། གསར་བྱུང་རྣམས་རྙིང་རུལ་དང་མཁྲེགས་རེངས་སུ་གྱུར་བའི་རང་ཉིད་ལ་སྦྱོར་ཅི་ཐུབ་བྱེད་མཁན་ཞིག་ཡིན་ན་ཕན་པ་ཅི་ཡོད། གལ་ཏེ་ངའི་སྐད་ཆ་ཤུགས་ཆེ་དྲགས་ཚེ། གོ་ནོར་མ་ཐེབས་རོགས། དེ་ནི་ང་ལ་བྱམས་བརྩེ་བྲལ་བའི་རྒྱུ་མཚན་གྱིས་མིན། གལ་ཏེ་ཁྱོད་རང་སྨན་ཁང་དུ་བཤགས་བཅོས་བྱེད་དགོས་ན། སྨན་པས་ཁྱོད་ལ་ན་ཟུག་སློང་ནའང་། སྨན་པར་བྱམས་བརྩེ་མེད་པ་ག་ལ་ཡིན། དེ་དང་གཅིག་མཚུངས་ལྟར། ངའི་སྐད་ཆ་ཐད་ཀར་ཡིན་པ་ཆེ་དྲགས་ན། དེ་ནི་ང་ལ་བྱམས་བརྩེ་བྲལ་བས་མིན།
ངས་བཤད་ཟིན་པ་ལྟར། ངའི་དམིགས་ཡུལ་ཉག་ཅིག་ནི། མི་རྣམས་རང་དབང་འཐོབ་པར་བྱེད་པ་དང་། རང་དབང་གི་ཕྱོགས་སུ་སྐུལ་འདེད་བྱེད་པ། མི་རྣམས་ལ་གྲོགས་བྱས་ཏེ་ཚོད་འཛིན་མཐའ་དག་ལས་ཐར་བར་བྱེད་པ་བཅས་ཡིན། དེ་ལྟར་བྱས་ན། ཁོ་ཚོས་གཏན་གྱི་བདེ་བ་མྱོང་ཐུབ་པར་མ་ཟད། གཞན་དབང་དུ་མ་གྱུར་བའི་སྒོ་ནས་རང་ཉིད་ཀྱང་རྟོགས་ཐུབ།
ང་ནི་རང་དབང་དང་། གཞན་དབང་དུ་མ་གྱུར་བ། ཧྲིལ་བོ་སྟེ་ཆ་ཤས་མིན་པ། ལྟོས་བཅོས་མ་ཡིན་པར་མ་ཟད། རྟག་བརྟན་གྱི་བདེན་པ་ཧྲིལ་བོ་དེའང་ཡིན་སྟབས། ང་རྟོགས་འདོད་མཁན་ཚོ་རང་དབང་འཐོབ་ན་སྙམ་པ་ལས་ངའི་རྗེས་སུ་འབྲང་ན་མི་འདོད། ད་དུང་ཁོ་ཚོས་ང་ལ་བརྟེན་ནས་ཆོས་ལུགས་དང་གྲུབ་མཐའི་གཟེབ་དྲ་ཞིག་བཟོས་ནའང་མི་འདོད། ཁོ་ཚོ་འཇིགས་སྣང་མཐའ་དག་ལས་ཐར་དགོས། དཔེར་ན། ཆོས་ལུགས་ཀྱི་འཇིགས་སྣང་དང་། སྐྱབས་གནས(salvation)ཀྱི་འཇིགས་སྣང་། སེམས་དོན་རིག་པའི་འཇིགས་སྣང་། བརྩེ་བའི་འཇིགས་སྣང་། འཆི་བའི་འཇིགས་སྣང་། ཚེ་སྲོག་གི་ངོ་བོའི་འཇིགས་སྣང་བཅས་ལས་ཐར་དགོས།
རི་མོ་བ་ཞིག་ལ་ཆ་མཚོན་ན། རི་མོར་བརྟེན་ནས་དགའ་བ་ཞིག་མྱོང་བཞིན་ཡོད་པ་དང་། དེ་ནི་རང་གི་བསམ་བློའི་མཚོན་བྱེད་ཅིག་དང་། རང་གི་གཟི་བརྗིད། རང་གི་བདེ་དོན་བཅས་ཡིན་པའི་སྟོབས་ཀྱིས་རི་མོ་འབྲི་བ་ཡིན། དེ་དེ་བཞིན་གྱིས་ངས་འདི་ལྟར་བྱེད་དོན་ཡང་། གཞན་ལས་ཅི་ཞིག་འཐོབ་འདོད་པའི་རྒྱུ་མཚན་གྱིས་མིན།
ཁྱོད་ཚོ་དབང་གྲགས་དང་དབང་གྲགས་ཀྱི་ཁོར་ཡུག་ལ་གོམས་ཤིང་། དེ་ཡིས་སེམས་དོན་གྱི་ཐད་ལ་ཁྲིད་པར་འདོད། ཁྱོད་ཚོས་གཞན་གྱི་མཐུ་ནུས་ཀྱིས་རང་ཉིད་བདེ་བ་སྟེ་རྟག་བརྟན་གྱི་རང་དབང་གི་ཞིང་ཁམས་དེེར་སྐྱེལ་བའི་བསམ་བློ་དང་རེ་བ་འཛིན། ཁྱོད་ཚོའི་མི་ཚེའི་ལྟ་ཚུལ་ཡོངས་རྫོགས་དབང་གྲགས་ལ་གཞི་བཅོལ་ཡོད།
ཁྱོད་ཚོས་ལོ་ངོ་གསུམ་གྱི་རིང་ལ་ངའི་སྐད་ཆར་ཉན་ཡོད་ཀྱང་། རེ་འགའ་ཞིག་ལ་མ་གཏོགས་འགྱུར་བ་ཅིའང་ཐེབས་མི་འདུག །ད་ནི་ངས་ཅི་ཞིག་བཤད་བཞིན་པར་བརྟག་དཔྱད་གྱིས། དོགས་སློང་བྱོས། དེ་ལྟར་བྱས་ན། ཁྱོད་ཚོས་ཕལ་ཆེར་རྩ་བའི་སྒོ་ནས་དང་ཧྲིལ་གྱི་སྒོ་ནས་ངས་ཅི་ཞིག་བཤད་བཞིན་པ་ཤེས་ངེས། གལ་ཏེ་ཁྱོད་ཚོས་སེམས་དོན་གྱི་ཐད་ལ་ལམ་སྟོན་བྱེད་པར་དབང་གྲགས་དོན་དུ་གཉེར་ན། རང་བཞིན་གྱིས་དབང་གྲགས་དང་འབྲེལ་བའི་སྒྲིག་འཛུགས་ཤིག་སྐྲུན་པར་བྱེད། སེམས་དོན་གྱི་ཐད་ལ་ལམ་སྟོན་བྱེད་པའི་དབང་གྲགས་གང་དེར་གྲོགས་བྱ་བར་སྙམ་པའི་སྒྲིག་འཛུགས་དེ་སྐྲུན་པའི་སྐབས་དེ་ཉིད་དུ་ཁྱོད་ཚོ་གཟེབ་དྲའི་ནང་དུ་ཚུད་ཡོད།
གལ་ཏེ་ངས་ཡོ་འཁྱོག་མེད་པར་བཤད་བཞིན་ཡོད་ན། དེ་ནི་ཁྲོ་བ་དང་། གདུག་རྩུབ། རང་གི་ཞེ་འདོད་ལ་ཞེན་པ་བཅས་ཀྱི་དབང་གིས་མ་ཡིན་པར་ཁྱོད་ཚོས་ངའི་སྐད་ཆའི་གོ་བ་ལོན་ན་སྙམ་པས་ཡིན། འདི་ནི་ཁྱོད་ཚོ་འདིར་ཕེབས་པའི་རྒྱུ་མཚན་ཡིན་ལ། ངས་ཁྱོད་ཚོར་རང་གི་བསམ་ཚུལ་གསལ་པོ་དང་ཐག་ཆོད་པའི་སྒོ་ནས་གསལ་བཤད་བྱེད་མ་ཐུབ་ན། དུས་ཚོད་འཕྲོ་བརླག་ཡིན་རྒྱུ་རེད།
ལོ་ངོ་བཅོ་བརྒྱད་ཀྱི་རིང་ལ་ཁྱོད་ཚོས་ཚོགས་པ་འདིའི་ཆེད་དང་། ཡོང་འགྱུར་འཛམ་གླིང་གི་སློབ་དཔོན་དེའི་ཕྱིར་དུ་གྲ་སྒྲིག་བྱས། ལོ་ངོ་བཅོ་བརྒྱད་ཀྱི་རིང་ལ་ཁྱོད་ཚོས་ཚོགས་པ་འདི་རྩ་འཛུགས་བྱས་ཏེ། རང་སེམས་ལ་དགའ་བ་གསར་པ་ཞིག་སྦྱིན་པར་བྱེད་མཁན་དང་། རང་གི་མི་ཚེ་འགྱུར་བ་གཏོང་མཁན། གོ་རྟོགས་གསར་པ་སྦྱིན་མཁན། འཚོ་བ་ཡར་རྒྱས་སུ་གཏོང་མཁན། བློ་སྤོབས་གསར་པ་སྩོལ་མཁན། རང་དབང་ལྡན་པར་བྱེད་མཁན་བཅས་ཀྱི་མི་སྣ་ཞིག་བཙལ་བ་རེད། ཡིན་ན་ཡང་། ད་ལྟ་ཅི་ཞིག་འབྱུང་བཞིན་པར་ལྟོས་དང་།
རང་ངོས་ནས་བསམ་བློ་ཐོངས། རྒྱུ་མཚན་ཁོད། དད་འདུན་གང་ཞིག་གིས་ཁྱོད་ཚུལ་ཇི་ལྟར་གཞན་དང་མི་འདྲ་བ་ཞིག་ཏུ་བཟོ་ཡོད་པ་རྟོགས་པར་བྱོས། མི་འདྲ་བ་དེ་ཡང་ཕྱི་ལ་འདོགས་པར་བྱེད་པའི་མཚོན་རྟགས་ཀྱི་ཕྱི་ཚུལ་ཙམ་གྱི་མི་འདྲ་བ་དེ་མིན། དེ་ལྟ་བུའི་མི་འདྲ་བ་ནི་ཇི་འདྲའི་ཙག་ཙིག་ཅིག་དང་། ཇི་འདྲའི་མདོ་རྩ་བྲལ་བ་ཞིག་རེད་ཨང་། དེ་འདྲའི་དད་འདུན་གྱིས་མི་ཚེའི་ནང་གི་དོ་གལ་མི་ཆེ་བའི་བྱ་དངོས་རྣམས་ཕྱག་མས་ཕྱག་ཕྱག་ལྟར་མེད་པར་བཟོ་ཐུབ་བམ། ཐག་གཅོད་ཀྱི་ཚད་གཞི་ཁོ་ན་ནི། ལམ་གང་དུ་ཞུགས་ན་རང་དབང་དང་གཟི་བརྗིད་ལྡན་པར་འགྱུར་མིན་དང་། དོན་མེད་དང་གལ་ཆུང་གི་ལས་དོན་ལ་བརྟེན་པའི་སྤྱི་ཚོགས་ལ་སྔར་ལས་གདོང་གཏོད་མིན་འདི་ཡིན། སྐར་ཆེན་ཚོགས་པའི་ཚོགས་མི་རྣམས་ཀྱང་ཚུལ་ཇི་ལྟར་མི་འདྲ་བ་ཞིག་ཏུ་གྱུར་འདུག་གམ།
ངས་བཤད་ཟིན་པ་ལྟར། ཁྱོད་ཚོས་ལོ་ངོ་བཅོ་བརྒྱད་ཀྱི་རིང་ལ་ངའི་ཆེད་དུ་གྲ་སྒྲིག་བྱས། ཁྱོད་ཚོས་ང་ནི་འཛམ་གླིང་གི་སློབ་དཔོན་ཡིན་པར་ཡིད་ཆེས་བྱེད་མིན་ལ་ངས་དོ་སྣང་མི་བྱེད། དེ་ནི་གལ་ཆེན་པོ་ཞིག་མ་རེད། ཁྱོད་ཚོ་སྐར་ཆེན་ཚོགས་པ་འདིར་ཞུགས་པ་ནས་བཟུང་ཚོགས་པ་འདི་ལ་རོགས་སྐྱོར་བྱས་ཏེ། ཀིར་ཤུ་ན་མུར་ཏེ་ནི་འཛམ་གླིང་གི་སློབ་དཔོན་དུ་ཆ་ཤས་དང་ཧྲིལ་བོའི་སྒོ་ནས་ངོས་འཛིན་བྱས། འཚོལ་ཞིབ་བྱེད་མཁན་ངོ་མ་ནི་ཧྲིལ་བོ་ཡིན་ལ། རང་གི་ཆ་མ་ཚང་བའི་བདེན་པར་བློ་ཚིམ་མཁན་ནི་ཆ་ཤས་ཡིན།
ཁྱོད་ཚོས་ལོ་ངོ་བཅོ་བརྒྱད་ཀྱི་རིང་ལ་ཚོགས་པ་འདིའི་ཆེད་དུ་གྲ་སྒྲིག་བྱས། བསམ་བློ་ཞིག་ཐོངས་དང་། ཁྱོད་ཚོའི་བསམ་བློ་གཏོང་སྟངས་ལ་དཀའ་ངལ་ཇི་འདྲའི་མང་པོ་ཞིག་ཡོད་པར་མ་ཟད། རྙོག་ཟིང་དང་དོན་མེད་དོན་ཆུང་གི་རིགས་ཀྱང་ཇི་འདྲའི་མང་པོ་ཞིག་བྱུང་ཡོད་པ་མ་ཡིན་ནམ། ཁྱོད་ཚོའི་ཕྱོགས་ལྷུང་གི་བསམ་བློ་དང་། འཇིགས་སྣང་། དབང་ཆ། ལྷ་ཁང་གསར་རྙིང་བཅས་འདི་དག་ཐམས་ཅད་ཤེས་རྟོགས་ཀྱི་གེགས་སུ་གྱུར་ཡོད། ངས་འདི་ལས་ལྷག་པའི་འགྲེལ་བཤད་གསལ་བོ་ཞིག་བྱེད་ཐབས་བྲལ། ཁྱོད་ཚོས་ང་ལ་མོས་མཐུན་མ་བྱེད་ན་འདོད། ཁྱོད་ཚོ་ང་ཡི་རྗེས་སུ་མ་འབྲངས་ན་སྙམ། ཡིན་ནའང་། ངས་གང་བཤད་པ་གོ་ན་སེམས། འདི་གོ་བར་བྱེད་པ་ནི་དགོས་ངེས་ཤིག་ཡིན་ཏེ། ཁྱོད་ཚོའི་དད་འདུན་ནམ་ཆོས་ལུགས་ཀྱིས་ཁྱོད་ཚོར་རྙོག་དྲ་འབའ་ཞིག་བསྐྲུན་པ་ལས་སེམས་རྒྱུད་ལ་འགྱུར་བ་ཐེབས་པར་བྱས་མེད་པ་དང་། ཁྱོད་ཚོས་དོན་དག་གི་རང་བཞིན་ངོ་མར་ཁ་འཁོར་འདོད་མེད་པས་རེད།
ཁྱོད་ཚོས་རང་གི་ལྷའམ་དཀོན་ཅོག་རྙིང་པ་དེ་ལས་གསར་པ་ཞིག་ཡོད་ན་འདོད་ཅིང་། ཆོས་ལུགས་རྙིང་པ་ལས་གསར་པ་ཞིག་ཡོད་ན་འདོད། རྣམ་པ་རྙིང་པ་ལས་གསར་པ་ཞིག་ཡོད་ན་འདོད་མོད། དེ་དག་ཐམས་ཅད་རིན་ཐང་མེད་པ་དང་། འགོག་རྐྱེན་ཡིན་པ། གཞན་དབང་ཡིན་པ། གཞན་རྟེན་ཡིན་པ་བཅས་ནི་གཅིག་མཚུངས་ཡིན། སེམས་དོན་གྱི་ཐད་ནས་བཤད་ནའང་། ཁྱོད་ཚོར་སེམས་དོན་གྱི་རྣམ་པ་རྙིང་པ་དེ་ལས་གསར་པ་ཞིག་ཡོད་ཅིང་། དད་འདུན་རྙིང་པ་ལས་ཀྱང་གསར་པ་ཞིག་ཡོད། ཁྱོད་ཚོ་ཐམས་ཅད་ཀྱིས་རང་གི་སེམས་དོན་གྱི་བྱ་བ་གཞན་ཞིག་ལ་བརྟེན་བཞིན་འདུག་པར་མ་ཟད། རང་གི་བདེ་སྐྱིད་དང་གོ་རྟོགས་ཀྱང་གཞན་ཞིག་ལ་བརྟེན་པར་བྱེད། ཁྱོད་ཚོས་ངའི་ཆེད་དུ་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་བྱས་ནའང་། ངས་དེ་དག་ནི་དགོས་ངེས་ཤིག་མིན་པ་དང་། རང་བློའི་སད་རྟོགས་དང་། དྲི་མས་མ་བསྒོས་པ། གཟི་ཤུགས་ལྡན་པ། རང་རྒྱུད་གཙང་ཞིང་དྲང་བོར་གནས་པའི་ཕྱིར་རང་སེམས་ལ་ལྟ་དགོས་པར་བཤད་ན། ཁྱོད་ཚོ་གཅིག་གིས་ཀྱང་དེ་ལྟར་སྒྲུབ་འདོད་མི་བྱེད། གལ་ཏེ་ཡོད་པའི་དབང་དུ་བཏང་ནའང་རེ་གཉིས་ཙམ་ལས་མེད། དེར་བརྟེན། སྒྲིག་འཛུགས་ཤིག་ཡོད་དགོས་པའི་རྒྱུ་མཚན་ཅི་ཡིན་ནམ།
ནོར་འཁྲུལ་དང་ཚུལ་འཆོས་ཅན་གྱི་མི་རྣམས་བདེན་པའི་སྤྲུལ་གཟུགས་བདག་གི་རྗེས་སུ་འབྲངས་དོན་ཅི། ངས་ཚིག་རྩུབ་དང་བྱམས་བརྩེ་བྲལ་བ་ཞིག་བཤད་བཞིན་མེད་པ་མཁྱེན་པར་མཛོད་ཅིག ཡིན་ན་ཡང་། དངོས་ཡོད་གནས་སྟངས་ལ་གདོང་གཏོད་དགོས་པའི་དུས་སུ་ཐོན་ཡོད། ངས་ན་ནིང་བཤད་པ་ལྟར། ང་རང་གཞན་གང་ཞིག་ལ་ཡང་མཐུན་སྒྲིག་བྱེད་ན་མི་སྙམ། སྐབས་དེར། མི་རེ་ཟུང་ཞིག་གིས་མ་གཏོགས་ངའི་སྐད་ཆར་ཉན་མ་སོང་། གང་ལྟར་ཀྱང་། ད་ལོ་ངས་དོན་དག་དེ་ཧ་ཅང་གསལ་པོར་བཟོས་ཡོད། འཛམ་གླིང་གང་སར་གནས་པའི་ཚོགས་པ་འདིའི་ཚོགས་མི་ག་ཚོད་ཅིག་གིས་ངའི་ཆེད་དུ་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་སྣ་ཚོགས་བྱས་ཡོད་པ་མི་ཤེས་ནའང་། ད་ལྟ་ཁོ་ཚོས་ཡོངས་སུ་རྫོགས་པ་དང་ཆ་རྐྱེན་ཅི་ཡང་མེད་པའི་སྒོ་ནས་ངའི་སྐད་ཆར་ཉན་འདོད་མི་བྱེད།
སྔོན་ནས་བཤད་ཟིན་པ་ལྟར། ངའི་དམིགས་ཡུལ་ནི་མི་རྣམས་ཆ་རྐྱེན་ཅི་ཡང་མེད་པར་རང་དབང་འཐོབ་པར་བྱེད་པ་དེ་ཡིན། ཅིའི་ཕྱིར་ཞེ་ན། སེམས་དོན་ཁོ་ན་ནི་བདག་གི་དྭངས་གཙང་གི་ཆ་དེ་ཡིན་པར་མ་ཟད། དེ་ནི་རྟག་བརྟན་ཡང་ཡིན་ལ་བརྩེ་ཞེན་དང་རིགས་ཤེས་བར་གྱི་མཐུན་གནས་ཀྱང་ཡིན། དེ་ནི་ཚེ་སྲོག་གི་རང་བཞིན་ཡིན་པའི་ཚུགས་ཐུབ་དང་རྐྱེན་མེད་ཀྱི་བདེན་པ་དེའང་ཡིན། དེར་བརྟེན། ང་རང་གིས་མི་རྣམས་རང་དབང་འཐོབ་པར་བྱེད་ན་འདོད། དེ་ཡང་། དྭངས་གསལ་གྱི་ནམ་མཁའི་བྱ་དང་འདྲ་བར་རང་དབང་གི་ཁྲོད་ནས་ཚོད་འཛིན་དང་བཀག་སྡོམ་ཅི་ཡང་མེད་པར་རང་དབང་གི་སྒོ་ནས་བདེ་ཞིང་སྐྱིད་ན་འདོད།
ཁྱོད་ཚོས་ངའི་ཆེད་དུ་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་སྣ་ཚོགས་བྱས་ཤིང་། ད་ནི་ཁྱོད་ཚོ་དོན་དག་དེ་དག་ལས་ངེས་པར་ཐར་བར་བྱེད་དགོས་ལ། རང་ཉིད་ཀྱི་དཀའ་རྙོག་དག་ལས་ཀྱང་ཐར་བར་བྱེད་དགོས། རྒྱུ་མཚན་འདི་ལ་བརྟེན་ནས། སེམས་ཀྱི་དད་འདུན་རྨང་གཞིར་བྱས་པའི་སྒྲིག་འཛུགས་ཤིག་མི་དགོས། དོན་མེད་དོན་ཆུང་རྣམས་འདོར་མཁན་དང་། དཀའ་སྤྱད་འབད་རྩོལ་བྱེད་མཁན། བསམ་བློའི་གོ་རྟོགས་ལྡན་མཁན་བཅས་ཀྱི་མི་ལྔའམ་བཅུ་སྐོར་ཞིག་ལ་སྒྲིག་འཛུགས་ཤིག་དགོས་དོན་ཅི། དབུལ་ཕོངས་ཉམས་ཐག་ཚོར་མཚོན་ན། སྒྲིག་འཛུགས་ཤིག་གིས་ཁོ་ཚོར་བདེན་པ་འཚོལ་བར་རོགས་ཕན་གང་ཡང་བྱེད་མི་ཐུབ། རྒྱུ་མཚན། བདེན་པ་ནི་མི་རེ་རེའི་སེམས་སུ་ཡོད། དེ་ནི་ཐག་རིང་ནའང་མེད་ལ་ཐག་ཉེ་བོ་ནའང་མེད། དེ་ནི་རྟག་ཏུ་གནས་པ་ཞིག་ཡིན།
ཚོགས་པ་སྒྲིག་འཛུགས་ཀྱིས་ཁྱོད་ཚོར་རང་དབང་འཐོབ་པར་བྱེད་མི་ཐུབ། མི་གཞན་གྱིས་ཀྱང་ཁྱོད་ཚོར་རང་དབང་འཐོབ་པར་བྱེད་མི་ཐུབ། དེ་བཞིན་སྒྲིག་འཛུགས་ཀྱི་རྣམ་པར་གནས་པའི་དད་འདུན་དང་རང་ཉིད་བློས་གཏོང་གི་ཆོ་གར་བརྟེན་ནས་ཀྱང་རང་དབང་འཐོབ་མི་ཐུབ། ད་དུང་རང་ཉིད་ཚོགས་པ་སྒྲིག་འཛུགས་ཤིག་ཏུ་འཛུལ་བ་དང་ལས་ཀ་ཞིག་ཏུ་ཤུགས་ཀྱིས་ཞུགས་ནའང་རང་དབང་འཐོབ་མི་ཐུབ། ཁྱོད་ཀྱིས་ཡིག་གཏག་འཕྲུལ་ཆས་སྤྱད་ནས་ཡི་གེ་འབྲི་སྲིད་མོད། དེ་མཆོད་སྟེགས་སུ་བཞག་ནས་ཕྱག་མཆོད་མི་བྱེད། འོན་ཀྱང་། ཚོགས་པ་སྒྲིག་འཛུགས་གང་ཞིག་ཁྱོད་ཚོར་གལ་ཆེན་ཏུ་འགྱུར་སྐབས། ཁྱོད་ཚོས་དེ་ལྟར་སྒྲུབ་བཞིན་ཡོད།
དེར་བརྟེན། ཁྱོད་ཚོས་སྐྲུན་པའི་སྒྲོམ་གཞི་སྣ་ཚོགས་དང་། ཕྱིའི་དངོས་པའི་གྲོགས་འཚོལ་བ། རང་གི་དགའ་སྤྲོ་དང་། བདེ་སྐྱིད། སྟོབས་ཤུགས་བཅས་གཞན་ལ་རྟེན་པར་བྱེད་པ་བཅས་ནི། ཇི་འདྲའི་དོན་མེད་ཁུངས་མེད་ཅིག་ཡིན་པ་ཤེས་རྒྱུ་རེད། དོན་གྱིས་དེ་དག་ནི་རང་སེམས་ཁོ་ན་ནས་འཚོལ་ཐུབ་པ་ཞིག་ཡིན།
བོད་མིའི་དར་ལྕོག་འཛུགས་སྲོལ་
བོད་མིས་ལ་རྩེ་དང་ཁང་བའི་ཡང་ཐོག་གྲོང་ཁྱིམ་དང་། སྒོ་མཆོར་གྱི་མདུན་དུ་དར་ལྕོག་དང་དར་ཆེན་འཛུགས་སྲོལ་ཡོད་པ་དེ་ནི་བོད་མིའི་གནས་ཡུལ་ཁོ་ན་ལས་གཞན་དུ་མཐོང་རྒྱུ་མེད་པའི་ཐུན་མོང་མ་ཡིན་པའི་ཡུལ་སྲོལ་གོམས་གཤིས་ཤིག་ཡིན་པས། དར་ལྕོག་ཡོད་ན་དེ་གར་བོད་མི་ཡོད་པ་གཏན་འཁེལ་ཡིན།
ཇེ་དུ་ཀྲི་ཤི་ན་མུར་ཏི།
མི་ཚེ།
ཁྱོད་ཚོ་ནི་རང་གི་ཡར་རྒྱས་ཀྱི་རྣམ་པ་དང་སེམས་ཁམས་ཀྱི་གནས་བབ་ཅི་ཡིན་པ་མི་གཞན་ཞིག་གིས་འགྲེལ་བརྗོད་བྱེད་པར་གོམས་ཡོད། དེ་ནི་ཇི་འདྲའི་ཅོལ་ཆུང་ཞིག་རེད་ཨང་། རང་སེམས་ཀྱི་མཛེས་པ་དང་མི་མཛེས་པ་རང་ཉིད་ཁོ་ནས་ཤེས་ཤིང་། རང་ཉིད་རྣམ་དག་ཡིན་མིན་ཡང་རང་ཉིད་ཁོ་ནས་ཤེས། ཡིན་ན་ཡང་། ཁྱོད་ཚོས་དོན་བྱ་འདི་དག་གི་ཐད་ལ་གཟབ་ནན་མི་བྱེད།
བོད་མིའི་དར་ལྕོག་འཛུགས་སྲོལ་
དར་ལྕོག་ནི་དར་རམ་རས་ཀྱི་སྟེང་དུ་གཟུངས་སྣ་ཚོགས་དཔར་ནས་རི་རྩེ་དང་ལ་ཁ།ཡང་ན་སྒོ་ཁང་གི་ཀླད་སོགས་རླུང་བུ་རྒྱུ་ས་ཀུན་ཏུ་བསྐྱོད་པ་དེ་ལ་ཟེར།བཤད་རྒྱུན་ལ་ལར་དར་ལྕོག་ཐོག་མར་དམག་གི་རྟགས་དང༌།ཡང་འགའ་རེས་ས་རྟགས་ཡིན་པ་ཕྱིས་སུ་ཆོས་ལུགས་ཀྱི་ཕྱག་སྲོལ་དུ་གྱུར་ཚུལ་བཤད་པར་དཔྱད་རྒྱུ་ཡོད་དོ།།
ཇེ་དུ་ཀྲི་ཤི་ན་མུར་ཏི།
མི་ཚེ།
ཡིན་ན་ཡང་། ཐོག་མཐའ་མེད་པའི་རྟག་བརྟན་གྱི་ཆ་དེ་འཚོལ་བར་བྱེད་མཁན་དང་དེ་དོན་གྱིས་ཤེས་འདོད་བྱེད་མཁན་ཚོས་ངར་ཤུགས་ཆེན་པོས་ལྷན་དུ་སྐྱོད་པར་མ་ཟད། དོན་ཆུང་དང་། ཚུལ་འཆོས། ནག་ནོག་བཅས་ལ་གདོང་ལེན་ཡང་བྱེད་ངེས། ཁོ་ཚོ་མཉམ་རུབ་བྱེད་ངེས་ལ། ཁོ་ཚོ་མེ་ལྕེར་ཡང་འགྱུར་ངེས་ཏེ། ཁོ་ཚོར་ཤེས་རྟོགས་ལྡན་པས་ཡིན། ང་ཚོས་དེ་ལྟ་བུ་མི་སྣ་གསོ་སྐྱོང་བྱེད་དགོས་ཤིང་། དེ་ནི་ངའི་དམིགས་ཡུལ་ཡང་ཡིན།
བོད་མིའི་དར་ལྕོག་འཛུགས་སྲོལ་
དར་ལྕོག་གི་ཕན་ཡོན་ནི། ནང་ཆོས་ལས་གཟུངས་སྔགས་དཔར་བའི་དར་གྱི་སྟེང་དུ་རླུང་ཕོགས་པའི་རླུང་དེ་སེམས་ཅན་གང་གི་སྟེང་དུ་ཕོགས་ན་སེམས་ཅན་དེ་ལ་ངན་འགྲོ་མེད་པར་གསུངས་པ་དང༌།འཇིག་རྟེན་འདིའི་དབང་དུ་བཅོས་ན།རྐྱེན་ངན་བར་ཆད་སོགས་མི་མཐུན་པའི་ཕྱོགས་ངན་པ་ཐམས་ཅད་འགོག་པ་དང༌།ཚེ་བསོད་དབང་ཀླུང་སྙན་གྲགས་སོགས་མཐུན་པའི་ཕྱོགས་ཐམས་ཅད་གོང་ནས་གོང་དུ་རྒྱས་པ་སོགས་ཀྱི་དགེ་མཚན་ལྡན་ནོ།།
ཇེ་དུ་ཀྲི་ཤི་ན་མུར་ཏི།
མི་ཚེ།
དེར་བརྟེན། ཤེས་རྟོགས་ངོ་མ་ལྡན་ཚེ་ངེས་པ་དོན་གྱི་མཛའ་འབྲེལ་འབྱུང་ངེས། དེ་ལྟ་བུའི་མཛའ་འབྲེལ་ཡོད་ན། ཕན་ཚུན་གྱི་བར་ལ་མཉམ་ལས་ངོ་མ་འབྱུང་བ་ཡིན། དེ་ཡང་དབང་གྲགས་དང་། སྐྱབས་གནས། རང་སྲོག་བློས་གཏོང་གི་ཆོ་ག་བཅས་ལ་བརྟེན་ནས་འབྱུང་བ་ཞིག་མིན་ཏེ། རང་སེམས་ལ་ཤེས་རྟོགས་ལྡན་ནས་རྟག་བརྟན་གྱི་ཆ་དེ་ནས་འཚོ་བའི་ནུས་པ་དེར་བརྟེན་ནས་འབྱུང་བ་ཞིག་ཡིན། དེ་ནི་སྤྲོ་སྣང་ཡོད་དོ་ཅོག་དང་བློས་གཏོང་ཡོད་ཚད་ལས་ཀྱང་ཁྱད་དུ་འཕགས་པ་ཞིག་ཡིན།
བོད་མིའི་དར་ལྕོག་འཛུགས་སྲོལ་
དར་ལྕོག་གི་མཚོན་དོན་ནི། སྤྱི་བཏང་དར་ལྕོག་ནི་སྔོན་པོ། དཀར་པོ། དམར་པོ། ལྗང་གུ། སེར་པོ་སོགས་དར་ཚོན་སྣ་ལྔའི་སྟེང་དཔར་སྲོལ་ཡོད་ལ། དེ་དག་ནི་འབྱུང་ལྔའི་མཚོན་བྱེད་ཡིན་པ་རྩིས་གཞུང་འགའ་རེར་གསུངས། འབྱུང་བ་ལྔ་ནི་ས་ཆུ་མེ་རླུང་ནམ་མཁའ་ལྔར་བགྲང་ཡང༌། རྩིས་གཞུང་དུ་ཤིང༌དང་མེ།ལྕགས་དང་ཆུ།ས་བཅས་ལྔ་བགྲང་མོད། འོན་ཀྱང་དར་ལྕོག་གི་ཁ་དོག་དེ་དག་བསྒྲིགས་སྟངས་ལ་འདྲ་མི་འདྲ་མང་བོ་མཐོང་རྒྱུ་ཡོད་མོད། སྔ་རབས་དབུས་གཙང་ཕྱོགས་ཀྱི་ཕྱག་རྒྱུན་ལྟར་བྱེད་དེ། དེ་ནི་སྔོན་པོ་གནམ་དང༌། དཀར་པོ་སྤྲིན། དམར་པོ་མེ།ལྗང་གུ་ཆུ། སེར་པོ་སའི་མཚོན་དུ་བཤད་དོ། ། དར་ལྕེ་ནི། རང་རང་གི་རླུང་རྟའི་ཁམས་ཀྱི་མདོག་གོང་དུ་བྱ་ལ།དེ་ནས་རིམ་བཞིན་དགྲ་འདེད་ཀྱི་ཁ་དོག་སྣ་ལྔ་བྱའོ། །
ད་ལྟ་དར་ལྕོག་གི་ངོས་སུ་ཁ་མཆུ་ནག་པོ་དང་རྒྱལ་མཚན་རྩེ་མོའི་དཔུང་རྒྱན། རླུང་རྟ་སྡེ་བཞི་སོགས་འགོད་ཀྱིན་འདུག་ལ། དེ་ནི་བྱ་ལས་འགྲུབ་པ་དང་ན་ཚ་མེད་པ། དབང་ཐང་དང་རླུང་རྒྱས་པ། ཁ་ལས་དགེ་ཞིང་ཚེ་ཐག་རིང་བ་སོགས་ཀྱི་ཆོ་ག་གལ་ཆེན་ཞིག་ཏུ་བརྩི་བཞིན་ཡོད།
ཇེ་དུ་ཀྲི་ཤི་ན་མུར་ཏི།
མི་ཚེ།
(2014 ལོར་བསྒྱུར། 2021 ལོར་བསྐྱར་དུ་ཞུས་དག་བྱས།) ལོ་ཙཱ་བ། ལོ་མ་རྒྱལ།
མིང་ཚིག་ཤན་སྦྱར།
བདེན་པ་ནི་ལམ་མེད་ཀྱི་གནས་ཤིག་ཡིན། Truth is a pathless land
ཤར་ཕྱོགས་སྐར་ཆེན་ཚོགས་པ། The Order of the Star in the East
ལྷ་ལམ་མཐུན་ཚོགས། Theosophical Society
སེམས་དོན་རིག་པ/སེམས་དོན། spirituality
ལྟོས་མེད་དང་རང་རྐྱ་བའི་བདེན་པ། absolute, unconditioned Truth
རྟག་བརྟན་གྱི་རང་དབང་གི་ཞིང་ཁམས། realm of eternal freedom
སྒྲིག་འཛུགས/ཚོགས་པ། organization